13
E puu ni a lépwo acémun den
1 Ânebuhe a *pipwodéén ko a *Pacika, ke e temehi wo Iésu pie, e caa tuie a benaamwon den: Me e engen mu pwo a bwohemwo me e taa too Caa. Ke te nihe ubwo a pwonimen ko ni ju béén, mu ha atabuhi kon die ha a pwonehin.
2 +É he babwén, he lé wiinaado me ni acémun den, ke wo Caatana*, ke e caa ne ha a pwonime Judas Iscariot, pa naî Simon, a bwo niimihinaado pie, me e icu Iésu.
3 +Wo Iésu, ke e te temehi pie, e caa ne ten me e pihuôhi ati ni naado wo Caa, e âbé mu ko Padué, ke e o te mwojuia ngemwo céii Padué. 4 Ke e caama mu pwo taap, ke e céi a céiu epwénen, ke e pé a mwaanu, ke e cieeng kon. 5 Ke e tapulicéihi a tabe ne ha a tam ubwo, ke e puu ni a† ni acémun den. Ke e tahi ko a mwaanu na e cieeng kon.
É puu ni a pana pwo den mu kong
6 Me e tuie nge ko Simon Pétéru, ke e pii ten wo Pétéru pie: «He wogo Padaame, na me go puu ni ang?»
7 Ke e hegi ne ten wo Iésu pie: «Ana é pwo jenaa, ke time go uce téele temehi. Kehe go bo te temehi.»
8 Ke e pii ten wo Pétéru pie: «Ûhu! Time go o uce puu ni ang!»
Ke e hegi ne ten wo Iésu pie: «Hemepie time é uce puu ni am, ke o te tice dem mu kong.»
9 Ke e pii ten wo Simon Pétéru pie: «Time uce ni ang cehi, go Padaame, kehe ni ing mwo me a puning!»
10 +Ke e pii ten wo Iésu pie: «Wo pana e caa puu ati a één, ke caa tice tooli kon. Ke te ju puu cehi ni an‡. Caa tice tooli kowé, kehe time uce tai wogewé ati.»
11 Be e caa te temehi pana e bo icueng. Weengaa a watihen me e pii pie: «Time uce tai wogewé ati.»
Geé pipwoeabwé tewé
12 Alecehe a bwo puu ne ni alé, ke e cuwo mwo ha a epwénen, ke e âmwo tebwo pwo taap, ke e pii telé pie: «Geé te temehi ana é pwo tewé? 13 Geé toii kong pie pa apipune tewé ke pa daame hewé. Éa, geé te ju pii ehi, be woéo. 14 +É puu ni awé, woéo pa apipune tewé ke pa daame hewé. Wogewé mwo, ke geé pipuu ni awé. 15 +Be é caa habwii tewé beme geé bo pwo, pwohewii ana é pwo tewé. 16 +É pii tewé a juuju pie: Wo pa apenem, ke time uce ubwo nang koja pa daame hen. Ke pa *apostolo, ke time uce ubwo nang koja pana e pahedeeng bé.
17 «Hemepie geé temehi ninaa, ke o adéikewé, hemepie geé pwo.»
Time uce tai wogewé ati
18 +«Time é uce pii anaa ne kowé ati. É te temehi nina é pipégalilé. Kehe wâé heme e cuwo nina caa tii: Wo pana gemu piwiinaado ibu me weeng, ke weeng pana e o icuéo§.Psaume 41.10
19 +«É mi pii tewé anaa jenaa, ânebuhe ace bwo tuie nen, be mepie e bo tuie, ke geé céihi pie, ‘Woéo [ânebun, ke é jenaa, ke é dieli mwo]’. 20 +É pii tewé a juuju pie: Wo paceli e hegi pana é neeng lé, ke e hegiéo. Ke wo pana e hegiéo, ke e hegi mwo pana e neéo bé.»
E pii beetihi a bwo icueng de Judas
Mataio 26.20−25; Maréko 14.17−21; Luka 22.14−23
21 He e caa pii ni pwooti naa wo Iésu, ke e téne he abwobwo a pwonimen, ke e pii telé pie: «É pii tewé a juuju pie: E bo pi-icuéo wo pa céiu bééwé.»
22 Ke lé piomelé wo lépwo acémun den, be time lé uce temehi pie he e pii ne koo. 23 Wo pa acémun den, na nihe eânime Iésu ten*, ke e tebwo pwo taap, cebwo Iésu. 24 Ke e pwo inenaado ten wo Simon Pétéru me e tahimwohi pie he e ko cihe koo wo Iésu. 25 Pa acémun den naa, ke e pioole nge céii Iésu, ke e tahimwoeng pie: «Padaame, he wooélé?»
26 Ke e hegi ne ten wo Iésu pie: «Wo pana é o bo ne ten a mepwoloa na é pate.»
Ke e pate a mepwoloa, ke e ne te Judas, pa naî Simon Iscariot. 27 +Ke me e te pé kuti ali mepwoloa wo Judas me e eni, ke e te taa he pwonimen kuti wo Caatana.
Ke e pii ten wo Iésu pie: «Go epin ko pwo aceli me go pwo!»
28 Te tice pace béélé ne pwo taap celi e temehi pie he e pii ten anaa be woté. 29 Be lé niimihi pie e pii ten, me e pwocuhi nina nimelé kon ne ko a pipwodéén, ai me e pati nina tice delé. Be pa acile mwani telé. 30 He e caa pé a mepwoloa wo Judas, ke e te â wie kuti, he caa melepiing.
ni pwooti bépamwoiu ni acémun den
(Pwahamii tii: 14―16)
31-32 +É he e wie wo Judas, ke e pii telé wo Iésu pie: «É jenaa, ke o caa habwii a wâé te pa Nahi Apulie. Ke o paunu Padué, mu ko pa Naîn. Ke heme wonaa, ke wo Padué, ke e o paunu pa Naîn. Ke e o te ju téele pihabwii ne kon a bwo ubwo na a wâé ten.»
Geé pwo me pieânimewé tewé
33 +«Ni naîng, é mwo te mu pelewé ha ace cuwo nahi benaamwon. Geé bo haneéo, kehe é pii tewé jenaa nina é caa pii te ni apihuô juif pie: “Pwocoon me geé â he na é â lang.” 34 +É ne tewé a patén na mwo coho: Geé pwo me pieânimewé tewé. Pwohewii a bwo eânimung dewé, ke wogewé mwo, ke geé pwo me pieânimewé tewé. 35 Be me wonaa, ke lé bo temehi pie, wogewé, ke ni acémun dong, hemepie pieânimewé tewé.»
Go bo piwotétaa kong, go Pétéru
36 Ke e pii ten wo Simon Pétéru pie: «Padaame, he go â wé?»
Ke e hegi ne ten wo Iésu pie: «He na é â lang, ke pwocoon me go âbé céing jenaa. Kehe go bo âbé céing ha ace céiu tan.»
37 Ke e pii ten wo Pétéru pie: «Padaame, he ade aceli pwocoon ne kong me é âdé céim jenaa? Te jan me é mele me dem jenaa!»
38 Ke e hegi ne ten wo Iésu pie: «He o te jan me go mele me dong? É pii tem a juuju pie: Ânebuhe a bwo to te a ja, ke o caa ocié go ko piwotétaa kong pie, time go uce temehiéo.»
+ 13:2 Luka 22.3; Ioane 13.27 * 13:2 Caatana—Pa apihuô te ni jenen na ta. A niin ‘Satan’, ke a bwopiinen pie pa Acubwoni. + 13:3 Ioane 3.35, 16.28 † 13:5 Puu ni a—A penem de ni eabwé na te junihe wahin. + 13:10 Ioane 6.64,70−71, 15.3 ‡ 13:10 Ke te ju puu cehi ni an—Ni pwooti naa, ke te tieden he ni béé tii iitihi he pwo grek. + 13:14 Mataio 20.28; Luka 22.27 + 13:15 Filipi 2.5; Kolosé 3.13; 1 Pétéru 2.21 + 13:16 Mataio 10.24 + 13:18 Psaume 41.10 § 13:18 Icuéo—Pwobwoniéo. É he pwo ébéru, ke grek, ke e pii pie: E pwii ni dihibwaan beme e pwobwoniéo. + 13:19 Ioane 14.29, 16.4 + 13:20 Mataio 10.40 * 13:23 Pa acémun den na nihe eânime Iésu ten—Wieli wo Ioane, pa atii na a tii ce. Omehi mwo Ioane 19.26; 20.2; 21.7,20. + 13:27 Ioane 13.2 + 13:31-32 Ioane 12.23, 17.5 + 13:33 Ioane 7.33−34 + 13:34 Ioane 15.12,17; 1 Ioane 3.23; 2 Ioane 5