7
A céihi te pa céiu caa te coda
Mataio 8.5−13
1 É heme e ko pii ati ninaa wo Iésu te ni apulie, ke e mwojuia ngemwo Kapernaüm. 2 Ke pwo pa céiu caa te coda roma na e mu lang, ke pwo pa apenem den na te nihe ubwo a pwonimen kon, ke nihe cunu nang, ke e caa pwo me e mele. 3 Ke me e téne a jepule ko Iésu, ke e ne nge céiieng ni béé apulie na piubwo jélé ne pele lépwo Juif, beme lé ilehi kojaeng pie, me e pwo me tieden a cunu kon.
4 Ke lé â too Iésu wo lépwonaa, ke lé wâgo kon me e picani te pali caa te coda, ke lé pii ten pie: «Go téne go Padaame, wo panaa, ke pa apulie na nihe wâé nang, ke wâé heme go picani ten. 5 Be e pipwoééhe a bele tenye [wogenye lépwo *Juif] die ko ana e pwo a *mwotapitihi tenye.»
6 Ke e âcéilé wo Iésu. Kehe me lé âmwonuhi ali pomwa te pali caa te coda, ke e nebé céii Iésu ni béén, beme lé pébé céiieng a pwooti ten ce: «Go téne go Padaame, time uce jan ne kom, me go tuie nge ha a pomwa tong, be te junihe pwonaado ne kom. 7 Ke time uce jan ne kong mwo me é âdé céiiko. Wâé heme go ju pii ace pwooti, ke o tieden a cunu ko pa apenem dong. 8 Be woéo, ke é piténede pa apihuô tong, ke é uce pihuô te ni coda. Ke me é pii te pace céiu pie, me e ân, ke e ân. Ke me é pii te pace céiu pie: “Go âbé!”, ke e âbé. Ke me é pii te pa apipenem dong pie: “Go pwo ani!”, ke e te pwo.»
9 Ke e te junihe téele wo Iésu, ke e picedi pali caa te coda. Ke e biteeng nge céii ni apulie na nihe hiwon jélé na lé âcéin. Ke e pii telé pie: «Geé te ju tabemi ehi: Time é uce téele too pace apulie celi ubwo ace céihi ten pwohewii paje, ke piwien mwo ne [ha a bele te Padué], *Isaraéla.»
10 Ke heme lé mwojuia ngemwo pele pali caa te coda wo lépwoli béén, ke lé too pali apenem den he caa wâé nang mwo.
E mulie mwo wo pa naî ê depwele
11 É alecehen, ke e engen wo Iésu nge ha a mwopopwaalé na pii kon pie Naïn. Ke lé âcéin ni acémun den, me ni béé apulie na hiwon jélé. 12 É heme lé tuie nge ha a pomwa ko ali mwopopwaalé, ke lé too ni apulie he lé ko pipaadoimi nge he iitihi pa apulie na e caa mele. Pana te céiu nang ne te nyaa ten, êgi depwele. Ke hiwon ni apulie na lé âcéilé.
13 Ke me e alieng wo Padaame, ke te nihe ubwo a bwo pwoééhen, ke e pii ten pie: «Êje, go nemwo é.» 14 Ke e gaaté, ke e ti ko ali piélele. Ke lé cuwo wo lépwoli lé pé. Ke e pii te pali amele pie: «Aje, é pii tem pie: Go ûmiê!»
15 +Ke e te caama tebwo kuti*, ke e cihe! Ke e neeng ole wo Iésu, ke e neeng de céii nyaa ten.
16 +Ati nina lé mu lang, ke te nihe mwotilé, ke lé picedi Padué. Ke lé pipii telé pie: «E opé penem pelenye wo Padué! Be e nebé céiikenye pa céiu péroféta ten, na nihe ubwo nang.»
17 Ke lé piuti nina e pwo wo Iésu ne ha ati ni piduaan ne ko a *Judé.
Pa Mesia na lé ucéieng
Mataio 11.1−6
18 Wo lépwo acémun de Ioane [pa apipuu apulie] ke lé uti ten ati nina e pwo wo Iésu. Ke e tode lupwona alo julu wo Ioane, 19 +ke e nelu nge céii Padaame Iésu, beme lu tahimwoeng pie: «He caa te wogo kuti pali *Mesia li me e bo tuiebé? Ai, me geme mwo te ucéi pace céiu mwo?»
20-21 Ke lu engen, ke é he lu tehene nge pele Iésu, ke lu alihi pie, e pwo me tieden ni cunu ko ni béé apulie. Ke e pawiehi ni duéé, ke e pwo me lé niê mwo ni béén na bwi jélé. Ke lu pii ten pie: «E nekemu bé céiiko wo Ioane, beme gemu tahimwoko pie: Caa te wogo kuti pali Mesia li me e bo tuiebé? Ai, me geme mwo te ucéi pace céiu?»
22 +Ke e hegi ne telu pie: «Geu mwojuia mwo me geu â piuti te Ioane nina geu alihi, me nina geu téne. Be lé caa niê mwo wo lépwo bwi; ke lé caa engen ehi wo lépwo tebwa; ke caa wâé mwo wo lépwona katia jélé; ke lé caa téne mwo wo lépwona bwéjé jélé; ke lé caa mulie cemwo wo lépwo amele; ke lé caa hegi a Pwooti Wâé wo lépwona tice delé! 23 *Adéi pana e alihi temehiéo, me céihi ne kong†!»
E cihe ko Ioane wo Iésu
Mataio 11.7−19
24 É heme lu caa mwojuia mwo wo lupwoli acémun de Ioane, ke e pii wo Iésu te ni apulie na lé mu lang pie: «É he li geé â ha a da [me geé téne Ioane] ke he ade aceli geé â alihi? [Pa apulie na pipwoééhen na e pwohewii] a womeéle celi e papenemihi na a dan? 25 Ûhu! Ke kona he ade aceli geé â alihi? Pace céiu apulie celi e cuwohe ace epwén celi nihe wâé? Ûhu! Wo lépwona lé wonaa, ke nina lé mu he ni pwomwo he daame, ke nihe hiwon ni naamuulé. 26 +Te ade aceli geé â alihi? Pace céiu péroféta? Éa, ke é pii tewé pie: Wo panaa, ke pa péroféta ubwo! 27 +Be te wo Ioane kuti na e piieng wo Padué ne he ni tii iitihi pie:
É bo neole pa apipépwooti tong.
E bo ânebuhem,
me e pwopweehi a pwaadeniim.
Malachie 3.1
28 «Geé téne ehi: Te tice pace apulie pwo bwohemwo celi e piwéden koja *Ioane pa apipuu apulie. Kehe icehi ana é pii tewé pie: Wo pana nihe wahin nang ne ha a *Mwametau te Padué, ke nihe pieda koja Ioane.»
29 +Lé téne anaa wo lépwo *atai mwani cuhi puni apulie‡, ke ni béén mwo, ke lé caa tai alihi pie, wo Padué, ke wâé nang ke mwomwon nang. Ke lé â céii Ioane beme e puulé§. 30 +Kehe icehi ana wo lépwo *Farasaio, me lépwo *dotéén ko patén, ke time lé uce piténedehi ana nime Padué me lé pwo, be muhi telé me lé â céii Ioane me e puulé.
Lé pipiikemu me Ioane
31 Ke e pii mwo wo Iésu pie: «É bo pipwohewii ne ko ace de ni apulie jenaa? 32 Lé pwohewii ni cuwo nahi ewa na lé pidaataa ha apimu te ni apulie. Be [muhi te ni béén me lé jele me ni béélé]. Ke lé pii telé ne ni béélé pie: “Geme cuu oopwé tewé, ke time geé uce pwolu. Ke geme pwo a nyebi ko mele, ke time geé uce é!”
33 «Be e tuiebé wo Ioane pa apipuu apulie, ke time e uce eni pwoloa, ke time e uce ûdu tabe megele, ke geé pii pie “Pwo duéé kon!”
34 +«Ke é tuiebé, woéo pa Nahi Apulie, ke é wiinaado me ûdu [pwohewii ni béén]. Ke geé pii pie: “Wo paje, ke te nihe pa aûdu, ke pa awiinaado! Ke e pabéé ni atai mwani, me ni béé apulie na ta jélé.”
35 «Ke [a juuju ana nye mu pii pie]: “Nye alihi a pitemang* ne he ni bwomu te nina lé mulie ha a pitemang†.”»
Tapulicéihi tabe ûde ne ko Iésu
{Mataio 26.6−9; Maréko 14.3−9; Ioane 12.1−8}
36 É ha a céiu tan, ke e tode Iésu wo pa céiu Farasaio beme lé piwiinaado. Ke é he lé mwo ko tebwo pwo taap‡, 37 +ke e tuiebé ê céiu toomwo pwopwaaden§, be e téne pie, e lang wo Iésu. E pébé a mwotabe péi na oba ko tabe ûde. 38 Ke e tidihi jilin me pimiibule ne ânebuhe Iésu, ke e é. Ke tée ni tabehaamiin ne pwo lupwo a Iésu, ke e tahi ko ni apunin. Ke e mwomwaauhi ni a Iésu, ke e céihi ne pwon ali tabe ûde.
39 Me e alihi anaa wo pali eapwihi pwomwo, pali Farasaio, ke te junihe muhi ten, ke e niimihi pie, ‘Mepie pa céiu péroféta wo paje, ke e o te temehi pie ê toomwo ce, ke ê toomwo pwopwaaden.’
40 Kehe icehi ana [e te temehi âniimihinaado ten] wo Iésu, ke e pii ten pie: «Go téne, go Simon, be pwo ana nimung me é pii tem!»
Ke e hegi ne ten wo paje pie: «Go cihe!»
41 Ke e pii ten wo Iésu [a ocine].
A ocine ko lupwo alo apulie na pwo kérédi telu
«E bwo mu wo pa céiu apulie. Ke pwo lupwo alo apulie na lu pwo kérédi ten, be wo pa céiu, ke 500000†, ke wo pa céiu ke 50000*.
42 «Kehe icehi ana time uce jan me lu pwocuhin. Ke e pii telu pie: “Caa wâé! Geu necu ni kérédi teu.” Ke e tai pineulu die ko ni kérédi telu.»
[E panebwénihi a ocine ten wo Iésu, ke e tahimwo Simon, pali Farasaio, pie]: «Wooélé mu ko lupwonaa, na e junihe alihi a bwo wâé pali eapwihi mwani†?»
43 Ke e hegi ne ten wo Simon pie: «Wieli wo pali nihe hiwon ni kérédi ten.»
Ke e pii ten wo Iésu pie: «Go juuju.»
Nihe ubwo a pipwoééhe te êgi toomwo
44-46 Ke e biteeng wo Iésu nge céii êgi toomwo, ke e pii te Simon pie: «Aje, heme é taabé éni ha a pomwa tem, ke time go uce pwopweehi ne kong [pwohewii ana nye mu te pwo]. Be time go uce ne ace tabe me a bépuu ne ni ang. Ke time go uce céihi tabe ûde ne pwo a puning. Kehe go te ali ê toomwo ce? Tabuhi he li e taabé éni‡, ke time e uce cuwo ko a [bwo pwo ne nina wâé. Be e] puu ni ang ko ni tabehaamiin, ke e tahi ko ni apunin. Ke e céihi a tabe ûde [na te junihe ubwo a cuhin] ne pwo lupwo ang. 47 Be nihe ubwo a pipwoééhe ten, be nihe hiwon ni ta pwo ten na caa pineuhi. Kehe go téne, wo pa apulie na time uce pineuhi ni ta pwo ten na hiwon, ke time uce ubwo ne kon a pipwoééhe.»
48 Ke e pii te êgi toomwo pie: «Êje, caa pineuhi ni ta pwo tem.»
49 Ke wo lépwona lé teko tai tebwo pwo taap me weeng, ke lé pipii telé pie: «Wooélé pa apulie ce, na jan me e pineuhi ni ta?»
50 +Ke e pii te êgi toomwo wo Iésu pie: «Adéiko go êje! E caa celuimiko na a céihi tem! Ke go engen, be e bo mu pelem a péém.»
+ 7:15 1 Rois 17.23; 2 Rois 4.36 * 7:15 Tice capuhe ali piélele. + 7:16 Luka 1.68 + 7:19 Psaume 40.8; Malachie 3.1; Pii Beetihi 1.8 + 7:22 Ésaïe 35.5−6, 61.1; Luka 4.18 † 7:23 Grek: Adéi pana time uce tanahieng mu kong, ai Adéi pana time e uce tahi taabwoniéo. + 7:26 Luka 1.76 + 7:27 Malachie 3.1 + 7:29 Luka 3.12 ‡ 7:29 Lépwo atai mwani cuhi puni apulie—A bwopiinen pie, lépwona ta ni mulihelé. Omehi Atai mwani cuhi puni apulie ne ha a Niinaado (Vocabulaire) ha anebwén ko a tii. § 7:29 Puulé—Ni niide a tii 29 me 30, ke wieli a pwooti te Luka, ai wieli a behi pwooti te Iésu. + 7:30 Mataio 21.32 + 7:34 Luka 15.2 * 7:35 Pitemang—Pitemang de Padué, ai Pitemang de ni apulie. † 7:35 Ni bwomu te nina lé mulie ha a pitemang—Grek: Ni naîlé. ‡ 7:36 Tebwo pwo taap—Omehi note ko Luka 14.15. + 7:37 Mataio 26.7; Maréko 14.3; Ioane 12.3 § 7:37 Ê céiu toomwo pwopwaaden—Grek: Ê céiu toomwo na ta a mulihen. * 7:41 500000; 50000—Grek: 500 deniers; 50 deniers. Céiu denier, ke a cuhi pa apulie ha a tan na céiu. † 7:42 Alihi a bwo wâé pali eapwihi… Grek: Pwoééhe pali eapwihi mwani. ‡ 7:44-46 Tabuhi he li e taabé éni—ai Tabuhi he li é taabé éni ne he ni béé tii iitihi he pwo grek. + 7:50 Luka 8.48, 18.42