24
E mulie cemwo wo Iésu
Mataio 28.1−10; Maréko 16.1−8; Ioane 20.1−10
1 É he pwoiitihi, he mwo te ju acaama, ke lé â he iitihi wo léli toomwo. Ke lé pé ngen ni huile me ni tabe ûde na lé caa pipwopweehi. 2 Ke lé tooli ali péi he caa papitibehi mu ânebuhe ali mwa péi. 3 Ke lé taa hen, kehe icehi ana time lé uce tooli a éé Padaame Iésu. 4 É he lé mwo ko pitahimwolé ko aceli e tuie, ke lu te âbeetilé kuti wo lupwo apulie na alo julu, na pwomelaa ni epwénelu*. 5 Ke te junihe mwotilé, ke lé miibule [be time uce jan me lé omelu].
Kehe icehi ana lu pii telé pie: «É mu ko ade na geé hane hadenii nina lé mele pana e caa mulie cemwo? 6 +{Caa time uce e éni†, be e caa mulie cemwo!} He geé te piniimihi a bwo cihe ten ne kowé he e mwo mu Galilé? 7 Be li e pii pie, weeng pa Nahi Apulie, ke o neeng te lépwo apulie na ta jélé, beme lé cemeiteeng ne ko a *kuricé, ke e bo mulie mwo ha a béciéhe ni tan alecehen.»
8 Ke wo léli toomwo, ke lé bwo piniimihi ana e caa pii telé wo Iésu. 9 Ke lé mwojuia cemwo mu ko a bwomu, ke lé patemehi ati ninaa ne te lépwo 11 *apostolo, ke ati ni béé apulie te Iésu. 10 Lé toomwo naa, ke wo Maria mu Magdala, ke wo Jeanne, me Maria ê nyaa te Cang, ke ni béé toomwo na lé mu pelelé.
Kehe icehi ana he lé piuti a jepule naa ne te lépwo apostolo, 11 ke time lé uce mwomwolé, be lé niimihi pie lé pihaamilé. 12 Kehe e cuwoda wo Pétéru, ke e téte nge ko a bwomuhe Iésu. Ke e pioole da, ke e te ju alihi ni mwaanu neole pwo bwohemwo. Ke e mwojuia ngemwo pelen, ne ha a bwo emegéi nan ne ko ana e tuie.
E pihabwiieng ne pwo pwaaden Émaüs
Maréko 16.12−13
13 Mwo te é ha a tan naa, ke lu ko â he pwaaden wo lupwo alo béé Iésu, beme lu â ha a mwopopwaalé Émaüs, alo ni inetéale mulang die *Iérusaléma.
14-15 É he lu ko â he pwaaden, ke lu tee ko picihe ko nina e tuie [ne ko Iésu]. É he lu mwo ko wonaa, ke e piâbé mwonulu wo pa céiu apulie, ke lé tai piengen ibu. Te wo Iésu kuti, 16 kehe time lu uce ali temehieng.
17 E pii telu pie: «He ace de celi geu ko picihe kon bé he pwaaden?»
Ke lu â cuwo ha a bwo piwahin julu. 18 Ke wo pa céiu na pii kon pie Kléopas, ke e hegi ne ten pie: «Kona time go uce temehi ana tuie he ni tan ce? Ati ni apulie Iérusaléma, ke lé te temehi, ke he te wogo cehi?»
19 Ke e tahimwolu pie: «Kona ade celi e tuie?»
Ke lu hegi ne ten pie: «Ana e tehenebé ne ko Iésu mu Nazaret, pana pa péroféta na e piwéden. Be te junihe pwojunuun ne he ni penem den, ke é ne he ni pwooti ten ne ânebuhe Padué, ke é ne ânebuhe ni apulie. 20-21 +Ke geme céihi pie me weeng pa *Mesia, pana e bo celuimi a bele *Isaraéla. Kehe icehi ana wo lépwo apihuô tenye, ke wo lépwo caa te lépwo *apwoâpwailo, ke lé neeng beme cemeiteeng ne ko a kuricé. Ke caa cié ni tan alecehe a bwo mele ten jenaa.
22-23 «Ke é jenaa, ke lé âbé ni béé toomwo mu hadeniime, ke lé [piuti a jepule na e] pwo me geme téetihi. Be lé pii pie, lé â die ko a bwomuhe Iésu he mwo ju acaama, ke time lé uce tooli a één. Ke pwo lupwo *âcélo na lu âbeetilé, ke lu pii telé pie, e caa mulie mwo wo Iésu! 24 +Ke wo lépwo béén mu kome, ke lé â ko a bwomuhen, ke lé tooli ni naado pwohewii nina lé pii ne ni toomwo; be te a juuju pie, tieden a éé Iésu!»
E hegi ne telu
25 Ke e pii telu wo Iésu pie: «[Au, mwolikewé!] Be te tice aceli geé temehi! Junihe bwolihi me geé céihi ne ko nina lé pii wo lépwo péroféta ânebun! 26 +Be lé pii pie, o wâé heme e mu he ni picani wo pa Mesia, ânebuhe a bwo habwii na a bwo ubwo na a wâé ten.»
27 +[Ke é he lé ko â he pwaaden] ke e patemehi telu ati nina tii ne kon ne he ni tii iitihi. Be e tabuhi mu ko ni tii te *Moosé, die ko ni tii te lépwo péroféta.
28 Nebwén, ke lé piâmwonuhi a mwopopwaalé na me lu â hen. Ke wo paje, ke e pwo me e engen kojalu. 29 Kehe icehi ana lu cuwokon, ke lu pii ten pie: «Ûhu, go mwo mu pelemu, be caa bwén.»
Ke lé taa pwomwo, ke lé mu lang.
Lu temehieng he e ebii a pwoloa
30 É he lé ko mu pwo taap, ke e pé a pwoloa wo paje, ke e pwoiitihi ne kon. Nebwén, ke e ebii, ke e ne telu. 31 Ke te tehi kuti ni naamiilu, ke lu temehieng; kehe icehi ana te ju pwo é tieeng ne ânebuhelu. 32 Ke lu pipii telu pie: «Wii! Te junihe ité kuti a pipwodéén na e mu he ni pwonimenyu, he e patemehi tenyu bé lang he pwaaden ni tii iitihi!»
33 Ke lu te cuwoda kuti, ke lu epin ko mwojuia ngemwo Iérusaléma. Ke lu too lépwo 11 apostolo me lépwo béélé he lé teko pimu ibu. 34 +Kehe icehi ana woélé, ke lé mi pii telu pie: «Éé! E caa mulie mwo wo Padaame! Be e alieng wo Simon Pétéru!»
35 Ke wo lupwoli apulie mwo, ke lu uti telé ana toolu nge he pwaaden. Ke lu pii mwo pie: «Gemu te temehieng kuti he e ebii a pwoloa!»
E pihabwiieng de ni acémun den
Mataio 28.16−20; Maréko 16.14−18; Apostolo 1.6−8
36 É he lu ko wonaa a bwo uti nen, ke e te pihabwiieng kuti ne ha awiemelé wo Iésu, ke e pii telé pie: «Bwocu tewé! Ke adéikewé!»
37 +Ke te junihe mwotilé kuti, be lé niimihi pie lé alihi ace duéé.
38 Kehe e pii telé pie: «É mu ko ade na mwotikewé ke pihauli ni pwonimewé? É mu ko ade na time geé uce céihi pie woéo?»
39-40 Ke e habwii telé ni in me ni an, ke e pii telé pie: «Geé alihi ni ing ke ni ang, ke geé ti kong, be te ju woéo kuti! Be a jenenaado ke te tice mehieng, ke te tice duun!»
41 Ke lé te junihe téetihi ninaa, ke piwâénimelé, kehe icehi ana time lé uce téele mwomwohi ehi, be mwo te junihe emegéi nalé. Ke e pii telé wo Iésu pie: «Te pwo celi me nye wii ne éni?»
42 Ke lé ne ten a me-ikua na cini. 43 Ke e wii ne he pwahamiilé.
E tehi a bwo temehi nen delé ni tii iitihi
44 +Ke e pii telé pie: «Geé te niimihi ali é pii tewé he li é mwo tee mu pelewé, pie: Wâé heme panebwénihi ati nina lé tii ne kong wo Moosé ke wo lépwo péroféta, ke é ne ha a tii *Psaumes.»
45 Ke e tehi ni bwo temehi ne ni tii iitihi telé. 46 +Ke e pii telé pie: «Caa te tii ne he ni tii iitihi pie, e o mu he ni picani wo pa Mesia, [ke e o mele]. Kehe e o mwojuia cemwo mu hadenii ni amele ha a béciéhe ni tan alecehen‡.
47 «Ke [é pahedekewé, beme geé] pipatemehi te ati ni bele, tabuhi mu Iérusaléma, a pwooti ko a bwo pininim. [Ke geé pii telé] ne he niing pie: “Geé bitekewé, ke geé pitaatééhi ni mulihewé, ke e bo pineuhi ni ta pwo tewé wo Padué!”
48 +«Be te wogewé ni *apajuujuhi na ati ninaa. 49 +Kehe geé mwo te ju mu éni ha a pwomwo ubwo, ucéihi a junuu Padué. Be é bo nebé ne huîiwé a [*Jenen Iitihi] be weengaa ana e caa mi pii wo Caa tong.»
E taa he miiden kojalé
Maréko 16.19−20; Apostolo 1.9−11
50 E pé lépwo acémun den wo Iésu nge ha a céiu duaan ko a Bétani, ke e pwii ni in, ke e adéilé. 51 He e ko adéilé, ke e engen kojalé, ke e céieng da he miiden [wo Padué]. 52 Ke lé pipaunueng. Ke é alecehen, ke lé mwojuia ngemwo Iérusaléma he lé te junihe pipwodéén. 53 Ke lé tee mu *huâ iitihi téteda, ke lé tee pipaunu ke *adéi Padué.
* 24:4 Lupwo apulie… A bwopiinen pie, lupwo âcélo. Omehi mwo Âcélo ne ha a Niinaado (Vocabulaire) ha anebwén ko a tii. + 24:6 Luka 9.22 † 24:6 Caa time uce e éni… Ni pwooti naa, ke te tieden he ni béé tii iitihi he pwo grek. + 24:20-21 Luka 19.11; Apostolo 1.6 + 24:24 Ioane 20.3−10 + 24:26 Luka 9.22 + 24:27 Psaume 22.2−22; Ésaïe 53 + 24:34 1 Korénit 15.4−5 + 24:37 Mataio 14.26 + 24:44 Luka 9.22 + 24:46 Ésaïe 49.6, 53.10−11; Psaume 16.10 ‡ 24:46 Ha a béciéhe ni tan alecehen—E mele wo Iésu he paciile, ke e mulie cemwo he pwoiitihi. Jenaa, ke genye pii pie, alo ni tan alecehen. Kehe icehi ana âcehi a bwopiine ne ni tan de lépwo Juif, ke a paciile, ke a bécéiuhe tan; ke a capéto, ke a béalohen; ke a pwoiitihi, ke a béciéhen. + 24:48 Ioane 15.27; Apostolo 1.8 + 24:49 Ioane 14.16, 15.26; Apostolo 1.4