2
A bwo âbeele te Iésu
Mataio 1.18−25
1-2 É ha a benaamwo amu naa, he e daame ubwo te lépwo Roma wo Auguste, ke e mwo gupéno ne Siri wo Kirinius, pa apenem den. Ke e huôhi wo Auguste pie, me pine a jéhi ni apulie na ati he ni amu na lé mu ko a mwohuô ten. Ke he bwo te a bécéiuhen me lé pwo anaa. 3 Ke lé engen ati ni apulie, ke lé caa muko pipiiden nge he ni mwopopwaalé te ni ukéiu telé, beme lé tii ni niilé.
4-5 Ke wo Josef, ke e engen mu Nazaret ne Galilé beme e â Bétéléma ha amu *Judé, beme e â tii a niin. Be he li e tuie nelang wo pa daame *Davita, pa watihen. Ke e pé Maria ê mwoden, na caa pigiaa nang, be e ucéihi a bécéiuhe naîn.
6 Ke me lu mu Bétéléma, ke e tuiebé a benaamwon na me e caa picile ewa hen wo Maria. 7 Ke e picile pa bécéiuhe naîn. Ke e taluieng ha a pwotuun, ke e neeng ha a mwowiewota, be tice ahilu* [be nihe hiwon ni apulie].
Lépwo awéihi muto
8 É ha a bwén naa, ke pwo ni apulie na lé wéihi ni muto telé ne ha a céiu duaa juwole.
9 Ke e te tuiebé kuti pa céiu *âcélo te Padaame, ke e cuwo ânebuhelé, ke te pwéélang aujenilé kuti a bwo ubwo na a wâé te Padaame. Ke te junihe mwotilé kuti.
10 Ke e pii telé wo pali âcélo pie: «Geé nemwo pwo me mwotikewé, be é pébé céiikewé a pwooti na wâé, na lé o te nihe pipwodéén kon ati ne ni apulie! 11 Be é ha a bwén ce, ke e caa âbeele pa aceluimikewé, ne ha a mwopopwaalé te Davita: wo pali *Mesia†, Padaame [li geé teko ucéieng]. 12 Weengi a inen beme geé ali temehieng: Geé o too pa cuwo ewa na taluieng ko a pwotuun, ke e pule ha a mwowiewota.»
13 Ke me wonaa, ke lé te tuie opé kuti mu he miiden ni béé âcélo na nihe hiwon jélé. Ke lé aujeni pali âcélo, ke lé pwonyebi me pipaunu Padué:
14 +«Pipaunu Padué jeda he miiden!
Péém ne éni pwo bwohemwo,
me de ati nina wâé ten jélé!»
Lé â caniê pali cuwo ewa
15 É alecehen, ke li âcélo, ke lé engen kojalé, ke lé mwojuia daamwo he miiden. Ke lé pipii telé wo lépwo awéihi muto pie: «Genye â Bétéléma, me nye alihi aceli e tuie, ana e ko pii tenye wo Padaame.»
16 Ke lé te piepin ko engen kuti, ke lé too Maria me Josef, me pali cuwo ewa he e ko pule ha a mwowiewota. 17 Ke me lé caa alieng, ke lé â uti ati te ni apulie li e pii telé wo pali âcélo ne ko pali cuwo ewa. 18 Ke lé te nihe téetihi ati ne nina lé téne.
19 +Ke e te ju cile ehi ati ni naado naa wo Maria, ke e bo tee pitautinaado ne ha a pwonimen.
20 Lé mwojuia ngemwo li awéihi muto, ke lé nihe pwonyebi me paunu Padué ko ati ni naado na lé alihi me téne. Be te tai cuwo ati li e pii telé wo pali âcélo.
Lé habwii Iésu ne huâ iitihi
21 +É alecehe a naadenitan na céiu, ke lu pé ngen pali naîlu wo Josef me Maria, beme *pwotegoop ten pwohewii ni *patén de Moosé. Ke lu ne me a niin pie Iésu, ali nii apulie li e caa mi pii wo pali âcélo, ânebuhe a bwo pwoapulie ko Maria.
Lu neeng de Padué
22-24 +Tuiebé a benaamwon na wo Maria, ke me e *pwoâpwailo ko a bwo wâé nang ne pele Padué‡, alecehe a bwo picile ewa ten. Be e caa tii ne he ni patén de Moosé pie: Wâé heme e ne lupwoce uiajaap, ai lupwoce bun.Lévitique 12.8
É mu ko anaa, na lu â *huâ iitihi ne *Iérusaléma wo Maria me Josef, beme lu pwoâpwailo. Ke lu pé ngen ali cuwo ewa, beme lu neeng de Padaame. Be caa tii mwo ne he ni patén pie: Pa bécéiuhe ewa aiu, ke a de Padaame.Exode 13.2
E pipwoun de Padué wo Siméon
25 [É ha a benaamwon naa] ke pwo pa céiu apulie ne Iérusaléma na pii kon pie Siméon, pa apulie na e mwomwon, ke e pipwoiipieng ne ale Padué. Ke e tee ucéihi a bwo tuie te pa Mesia, pa aceluimi na a puapulie *Isaraéla. Ke e huîin a *Jenen Iitihi.
26 Ke e caa pii ten a Jenen Iitihi pie: «Go téne go Siméon, go o mwo te alihi a bwo tuie te pa Mesia te Padaame Padué, ânebuhe ace bwo mele tem!» 27 Ke e pahedeeng nge ha ali *mwaiitihi. Ke he te ju é ha a benaamwon naa kuti, na lu ko pé ngen Iésu wo lu nyaa me caa ten, beme lu habwiieng te Padaame pwohewii li patén. 28 Ke e pé pali cuwo ewa wo Siméon, ke e *adéi Padué, ke e pii pie:
29 «Jenaa ni, go Padaame,
ke [é pipwodéén]
woéo pa apipenem dem!
Go pééo ne pelem,
ne ha a péém dem.
Be caa pacuwohi ana go caa pii.
30 +Ni naamiing, ke lé ali
pa aceluimi ati ni puapulie
na go neeng deme,
31 na go caa pipwopweeng
ne ânebuhe ni puapulie.
32 +Pa pwéélang ko a bwohemwo,
ke a bwo ubwo na a wâé
te a puapulie tem, Isaraéla.»
33 Wo lu nyaa me caa te pali cuwo ewa, ke lu téetihi nina e pii ne kon wo Siméon.
34 +Ke e adéilu, ke e pii te Maria pie: «É mu ko pa naîm, ke bo hiwon ne Isaraéla nina lé bo tupwo, ke hiwon mwo nina lé bo cuwoda. Ke bo pa inenaado te Padué, ke lé bo téétieng ni béé apulie. 35 Be o bo pwéélang ko ni bwo niimihinaado na e ha aduwo ne te ni apulie. Ke me wogo, go êje, ke o te nihe cunu go kon, pwohewiin heme e woli a pwonimem ace teua.»
E pwo-olé te Padué wo Anne
36 É ha a benaamwon naa, ke e ko mu [huâ iitihi] ê céiu toomwo péroféta na pii kon pie Anne, ê naî Fanuel, mu ha a pwomwoiu te Asser. Wo ênaa, ke lu pimu me pa aiu hen, he na te ju 7 ni jo, ke e mele kojaeng wo panaa. Ke wo Anne, ke caa ukéiu nang, ne ha a bwo depwele ten§. Be caa 84 ni jo hen jenaa. 37 Ke e mu huâ iitihi heme bwén ke pwang, beme e pipenem de Padué, ke me e pwoiitihi ke pipatupwo wiinaado me ûdu. 38 Ke e tuiebé he lé ko mu lang wo Siméon [me pali cuwo ewa, me lu nyaa me caa ten]. Ke me e alilé, ke e pwo-olé te Padué, ke e pwojepule ko Iésu te ati ni apulie na lé ucéihi ace bwo tuiebé te pa Mesia beme e celuimi ni apulie Iérusaléma.
Lé mwojuia ngemwo Nazaret
39 +Wo lu nyaa me caa te Iésu, ke lu pacuwohi nina e pii ne he ni patén de Padué: [ni naado na nye mu pwo heme e tuie a cuwo ewa]. É he lu caa pacuwohi ati, ke lu mwojuia mwo ne Nazaret ne ha amu Galilé.
Caa ubwo Iésu
40 Piubwo da Iésu, pali cuwo ewa, ne ha a bwo temehinaado, me a pitemang. Ke e te mu pelen a adéihi te Padué.
Wo Iésu he ko 12 ni jo hen
41-42 +É téteda he ni jo, ke te cemang me lu â Iérusaléma wo lu nyaa me caa te Iésu, ne ko a pwoiitihi ko a *Pacika. Ke é he 12 ni jo he Iésu, ke e âcéilu. 43 É alecehen, ke lu caa mwojuia mwo. Kehe icehi ana e te mu Iérusaléma wo Iésu. Ke time lu uce alihi pie tieeng, 44 be lu niimihi pie, e pele ni béélé ko a engen.
Kehe icehi ana é alecehe ana céiu tan, ke lu bwo alihi pie tieeng. Ke lu tabuhi haneeng ne ha awieme ni pwomwoiu telu me ni béélu. 45 Ke time lu uce alieng, ke lu mwojuia mwo ne Iérusaléma me lu â haneeng. 46 É ha a béciéhe ni tan, ke lu bwo tooeng ne huâ iitihi, he e ko tebwo ha awieme ni apacémuni ni *Juif. Be e ko tabemilé, ke e tahimwolé ko ni *tii iitihi. 47 Ke ati nina lé tabemieng, ke lé nihe téetihi a bwo temehinaado ten me a bwo hegi nen den.
É pwo ni penem de caa tong
48 Ke é heme lu alieng wo lu nyaa me caa ten, ke lu te nihe téetieng, ke e pii ten wo nyaa ten pie: «É mu ko ade na go pwo temu anaa? Go téne, nihe mwotikemu me caa tem, ke gemu mwojuia mwo beme gemu haneko!»
49 Ke e hegi ne telu pie: «É mu ko ade na geu haneéo? Kona geu pineuhi pie, wâé heme é pwo ni penem de Caa tong? É mu ko anaa, na woéo éni ha a mwa ten.»
50 Kehe icehi ana time lu uce temehi ana nimen me e pii telu.
51 +É alecehen, ke lu mwojuia ngemwo me weeng ne Nazaret. Ke e te nihe piténede lu nyaa me caa ten. Ke wo nyaa ten, ke e te cile ne ha a pwonimen ati ni naado naa. 52 +Ke piubwo da Iésu, ke ubwo mwo a bwo temehinaado ten. Ke nihe wâé te Padué nang, ke ni apulie mwo.
* 2:7 Tice ahilu—Grek: Tice ahilu ne ha a mwa na lé mu mu hen ne ni coho. † 2:11 Mesia—Kériso ne he ni Tii Iitihi he pwo pwopwaalé. Omehi Ioane 1.41. + 2:14 Luka 19.38 + 2:19 Luka 2.51 + 2:21 Luka 1.31 + 2:22-24 Lévitique 12.1−8; Exode 13.2,12 ‡ 2:22-24 Pwoâpwailo ko a bwo wâé nang ne pele Padué—Âcehi a pwoiitihi te lépwo Juif, kehe wâé heme e pwo a âpwailo naa ê toomwo, ha a bé40 he ni tan alecehe a bwo piâbeele ewa ten. Omehi mwo a Pwoiitihi ne ha a Niinaado (Vocabulaire) ha anebwén ko a tii. + 2:30 Ésaïe 52.10; Luka 3.6; Tit 2.11 + 2:32 Ésaïe 42.6, 49.6, 52.10 + 2:34 Ésaïe 8.14; Mataio 21.42; 1 Pétéru 2.8 § 2:36 A bwo depwele ten—Veuvage. + 2:39 Mataio 2.23 + 2:41-42 Exode 12.24−27, 23.14−17; Deutéronome 16.1−8 + 2:51 Luka 2.19 + 2:52 1 Samuel 2.26; Proverbes 3.4