11
Time e uce jéin ne ko lépwo Juif
1 +Me nye pii pie woté? Kona e te jéin wo Padué ne ko a bele ten, [wo lépwo *Juif]? Ûhu! Be woéo ke pa Juif*, pa piebehi *Abérama, mu ha a pwomwoiu te *Benjamin. 2 Ûhu, time e uce jéin ne ko a bele ten wo Padué, be e caa te mi pipégalilé ânebun.
Be geé caa te temehi ehi, ana e pii wo péroféta *Élia ne ko panaa. Be genye caa pine ne he ni tii iitihi pie, e pitéteiminaado te Padué wo Élia, ne ko a bele *Isaraéla. 3 +Ke e pii pie: Au, Padaame! Lé caa taunu lépwo péroféta tem. Ke lé tanahi ni *apwoâpwailo tem. Ke te woéo cehi na é mu. Ke nimelé mwo, me lé taunuéo.1 Rois 19.10
4 +Ke ade aceli e hegi ne ten kon wo Padué? E pii ten pie: Uhuu, lé mwo te mu nina 7000 apulie tong, na time lé uce tidihi jililé he pwahamii pa duéé, Baal†.1 Rois 19.18
5 Ke te piwien jenaa. Be te pwo a nehi a bele Isaraéla na e pipégalieng wo Padué, beme e den, ha a *pipwoééhe tice ja kon den. 6 +Ke time e uce pipégalilé mu ko ace huô telé. Be mepie wonaa, ke wieli a pipwoééhe ten, ke time uce a pipwoééhe na e ne me piticenaado ne kon‡.
7 A bwopiinen pie woté anaa? Wo lépwo Juif, ke lé hane [a péém delé me Padué] kehe icehi ana time lé uce tooeng na a ubwo kolé, be mwoiu ni punilé; kehe te icehi nina e pipégalilé wo Padué. 8 +Be caa te tii ne he ni tii iitihi pie:
E pwo me lé pule wo Padué,
beme tice celi lé temehi.
Ke e pwo me lé bwi
ke me bwéjé jélé dieli jenaa.
Deutéronome 29.3; Ésaïe 29.10
9 +E pii mwo wo pa daame *Davita [te Padué] pie:
Go ne cuhinaado te nina ta jélé.
Lé piwiinaado me ûdu.
Ke o wâé heme bitehi ati ninaa,
beme o a pwojé ne ha a pwaaden,
beme lé tupwo ne hen.
10 Go pwo me bwi jélé,
beme tice celi lé alihi!
[Go ne telé ni picani me ni téé]
celi me time o uce pé kojalé.
Ke me cii ni jéilé!
Psaume 69.23−24
Tehi ne te ni béé bele
11 +É tahimwohi pie: He lé tupwo dieli mwo wo lépwo Juif? Ûhu. [Mwo te ju wonaa ha a cuwo céiu benaamwon]. Ke é mu ko anaa, na *celuimi ni béé bele, ke e â pitaaba a bele Isaraéla. 12 Be, me time lé piténede Padué wo lépwo Juif, ke [time lé uce hegi ati ni adéihi ten. Ke] é mu ko anaa, ke e te junihe *adéi nina time uce ni Juif éni pwo bwohemwo. Kehe icehi ana lé bo te tai cuwoda mwo wo lépwo Juif. Ke é ha a tan naa, ke o te junihe ubwo a adéihi [me denye ati].
13 Mepwo é ne kowé, wogewé na time geé uce Juif, ke [e pahedeéo ngen wo Padué, beme] é *apostolo tewé. Ke a penem naa, ke te junihe wâé tong. 14 Ke me é ko wonaa, ke lé o pitaaba wo lépwo âjiénung, lépwo Juif, beme o celuimi ce béén mu kolé. 15 É he e jéin ne kolé wo Padué, ke e ne a péém ne ha awieme ni béé bele, éni pwo bwohemwo, me weeng. Kehe e bo te hegi mwo lépwo Juif, ke é ha a tan naa, ke lé o pwohewii ni amele na lé mulie cemwo!
Neko gaale ko a bele ten
16 [Hemepie lé apulie te Padué wo lépwo watihe lépwo Juif, ke te piwien ne mwo ko ni piebehilé.] Be mepie a bécéiuhe mepwoloa, ke me a de Padué, ke a pwoloa ati, ke te a de Padué. Ke te pwohewii mwo a acuwo. Be mepie ni waan, ke ni de Padué, ke ni dihen, ke te ni den mwo.
17 +Be a bele Isaraéla, ke pwohewii a céiu acuwo, na pwopweehi kon, ne ha apwoamu te Padué. Ke e caa tahagéi ni béé dihen. Ke wogo, pana time uce pa Juif, ke go pwohewii a dihe acuwo na te ité. Ke e paatiko ne ko a acuwo na pwopweehi kon. Ke me wonaa, ke wogo mwo, ke go ûdu a duhi a acuwo naa. Ke pwo a cemem, mu ha adéihi te Padué, na e pii ânebun, he li e *piapwo ne te Abérama§.
18 Ke go nemwo pipii dem! Go nemwo niimihi pie, wâé go koja a dihe acuwo na tahagéi. Be time uce wogo na go pé ni waan, kehe ni waan na lé pééko!
19-21 A juuju pie, e tahagéi ni béén, be time lé uce céihi. Ke wogo, ke e paatiko ne ko ali acuwo, mu ko ana go céihi. Ke wieli go bo pii pie: “E caa tahagéi ali dihen, beme woéo, ke me paatiéo ne ko ali acuwo.” Kehe icehi ana go pipwocile! Be mepie e tahagéi a ju dihen, ke wieli e o pipwohewiin ne mwo kom. É mu ko anaa, na é pii pie, go nemwo pipii dem!
22 +Go alihi: Wo Padué ke te wâé nang ne konye. Kehe icehi ana e tauti mwoiuhi nina time lé piténedeeng*. Ke wâé nang ne kom, heme go te cuwo ko pwo ana nimen kon. Ke mepie time uce wonaa, ke e o tahagéiko mu ko ali acuwo.
23 Wieli lé o bo mwojuia mwo wo lépwo Juif, me lé céihi ne ko Padué. Ke mepie wonaa, ke pwo a junuun me e paatilé mwo ne ko a acuwo. 24 Be he li e paatiko, wogo pa dihe a acuwo na te ité go, ne ko a acuwo na pwopweehi kon, ke time uce a naado na me pwo. Ke mepwo é ne ko lépwo Juif, ke te lépwo ju dihe a acuwo. Ke te ju ticecoon ne ko Padué, me e paatilé mwo ne ko a acuwo.
E bo celuimi a bele Isaraéla
25 Éa, lépwo bééng ne he nii Kériso, geé nemwo pipii dewé! Be te junihe hiwon ni naado na time geé uce temehi. Ke nimung me geé temehi nina e bo tuie ne ko lépwo Juif, ni naado na e ha aduwo ânebun.
Weengi: Hemepie muhi te ce béén me lé céihi, kehe icehi ana o time lé uce cuwo ko wonaa. Be âcehi *a bwo niimihinaado te Padué, ke lé o âbé céiieng ni béén na time lé uce Juif. Ke me lé tai âmwobé céii Padué, ke lé o tabuhi céihi mwo wo lépwo ju Juif†. 26 +Ke, é ha a benaamwon naa, ke o celuimi a bele Isaraéla. Be caa te tii ne he ni tii iitihi [a pwooti te Padué ce] pie:
E bo âbé mu *Sion
wo pana e bo celuimikenye,
beme e tuwo ni piebehi Iakobo‡.
27 +Be é piapwo ne telé pie,
é bo pétaabwon ni ta pwo telé.
Ésaïe 59.20; 27.9
28 A juuju pie, hiwon lépwo Juif na muhi telé ko a Pwooti Wâé. Ke é mu ko anaa, ke lé pwobwoni Padué. Ke anaa, ke o wâé me dewé, wogewé na time geé uce Juif. Kehe icehi ana e caa pipégali lépwo Juif wo Padué, beme a bele ten, ke e *piapwo ne te ni watihelé, be te junihe eânimen delé. 29 Ke time e o uce pé mwo ana e caa ne. Ke time e o uce jéin ne ko lépwona e caa todelé.
30-31 Ânebun, ke wogewé [na time geé uce Juif] ke time uce nimewé ko Padué. He muhi te lépwo Juif me lé hegi ni adéihi ten, ke e uce ne tewé§. Kehe icehi ana [é ha ace céiu tan] ke e bo te ne telé mwo ni adéihi ten. 32 Ke e caa te pwo me wonaa*, beme e habwii tenye ati a pipwoééhe ten.
Junihe ubwo a pipwoééhe te Padué
33 +Te junihe ubwo Padué! Ke te junihe ubwo a pipwoééhe ten, me ni naado na wâé na e pwo! Te junihe e daaité kojakenye, ke e bwolu ni bwo temehinaado, me ni bwo niimihinaado ten! Woo celi e temehi ni pihuô ten? Ke woo celi e temehi ce bwo penem den†? 34 +Be caa te tii ne he ni tii iitihi pie:
Woo celi e temehi
a bwo niimihinaado te Padaame?
Woo paceli me e pacémunieng?
Ésaïe 40.13
35 +Woo celi e ne ten ce naado,
beme e ujen ne ten wo Padué?
Job 41.3
36 +Be ati ni naado, ke e te tai âbé mu kon. Be te weeng na e pwo ati ni naado, me den. E pelen *a wâé dieli mwo. Amen!
+ 11:1 1 Samuel 12.22; Psaume 94.14; Filipi 3.5 * 11:1 Pa Juif—Grek: Pa Isaraéla. + 11:3 2 Rois 19.10,14 + 11:4 1 Rois 19.18 † 11:4 Baal—Pa céiu duéé he lépwo apulie ha amu Kanana, a amu na lé pé wo lépwo Isaraéla. Ke wo lépwo béé Isaraéla, ke lé jéilé ne ko Padué, ke lé pwoiitihi me de Baal. + 11:6 Galat 3.18 ‡ 11:6 Ni béé tii iitihi he pwo grek, ke e hen ni pwooti ce: Be lupwo naado na time uce piwien. + 11:8 Deutéronome 29.3; Ésaïe 29.10 + 11:9 Psaume 69.23−24 + 11:11 Apostolo 13.46 + 11:17 Éféso 2.11−19 § 11:17 Dernière phrase—Grek: Pwo dem mu ko a waan. + 11:22 Ioane 15.2,4 * 11:22 Nina time lé piténedeeng—Grek: Nina lé tupwo. † 11:25 Grek: Time uce nimung me geé niimihi pie lépwo atemehinaado. Wâé heme geé temehi a bwo niimihinaado na binyi ce: Lé bo pwo mwoiu pun a hiwon ko lépwo Isaraéla, die ko aceli lé bo taabé ati wo lépwona time uce lépwo Juif. + 11:26 Ésaïe 59.20−21 ‡ 11:26 Iakobo—Pa watihe ati lépwo Juif. Omehi mwo Abérama me Isaaka me Iakobo ne ha a Niinaado (Vocabulaire) ha anebwén ko a tii. + 11:27 Jérémie 31.33−34 § 11:30-31 2e phrase—Grek: Time lé uce piténedeeng, ke geé hegi a pipwoééhe. * 11:32 E caa te pwo me wonaa—Grek: Wo Padué, ke e ne lépwo apulie me time lé uce piténedeeng. + 11:33 Ésaïe 55.8−9 † 11:33 Grek: E bwolu ni wâé me ni bwo temehinaado me ni bwo niimihinaado te Padué. Pwocoon me nye temehi ni pihuô ten, ke pwocoon me nye tooli ni pwaadeniin. + 11:34 Ésaïe 40.13; 1 Korénit 2.16 + 11:35 Job 41.3 + 11:36 1 Korénit 8.6