7
Wo Melkisédek ke e déme Kériso
Wooélé Melkisédek?
1 +Wo Melkisédek, ke pa daame ne ha a pwomwo ubwo Salem, ha a céiu benaamwo amu. Pa *apwoâpwailo te Padué henye na nihe e daaité. Ke wo Melkisédek, ke pitapitilu me *Abérama [pa watihenye] he e mwojuia mwobé mu he pa. Be e piwéden koja ni daame. Kehe me pitapitilu, ke e adéieng wo Melkisédek. 2 Ke wo Abérama, ke e ne ten a céiu duaan mu ko ni duaan na 10 mu ko nina e hegi ne ha a bwo pwopa ten.
A nii Melkisédek, ke a bwopiinen pie ‘pa daame na e mwomwon’. Ke Salem, ke a bwopiinen pie a ‘péém’. Ke é mu ko anaa, na e daame he a péém mwo. 3 [Time uce hiwon ni pwooti kon ne he ni tii iitihi. Be]:
Time uce pii tenye
luce nyaa me caa ten,
me ce watihen.
Ke time uce patemehi
ace bwo âbeele ten,
me ace bwo mele ten.
Pa ocine ko pa *Naî Padué,
pa apwoâpwailo dieli mwo.
4 Geé te alihi pie wo Melkisédek, ke te nihe pwonaado ne kon. Ke wo Abérama, pa ukéiu tenye, ke te pwonaado ne kon mwo. Kehe icehi ana e ne, ne ânebuhe Melkisédek, ni âpipati ten: a céiu duaan mu ko ni duaan na 10 mu ko nina e hegi mu ha a bwo pwopa ten. 5 +Ke weengaa a jéhi nina e pihuôhi wo *Moosé ne he ni patén den, beme o bo ni mwoto te lépwo apwoâpwailo. Ke ni patén naa, ke ni denye, wogenye ni piebehi Abérama. Ke nina genye ne, ke genye ne te ni béénye mwo, wo lépwo apwoâpwailo tenye, mu ha a pwomwoiu te Lévi*.
6-7 Ke wo Melkisédek, ke time uce pa apulie mu ha a pwomwoiu te Lévi. Kehe icehi ana e te hegi koja Abérama a céiu duaan mu ko ni duaan na 10 mu ko nina e pé.
A céiu mwo: Ke wo Abérama, ke [pa apulie na ubwo nang, be] li e pwo a *piapwo ne ten wo Padué†. Ke genye temehi mwo pie, pa apulie na ubwo nang, ke e *adéi pa apulie na wahin nang. Kehe icehi ana [genye pine pie] wo Melkisédek, li e adéi Abérama.
8-9 Ke ni apwoâpwailo, wo lépwo piebehi Lévi, ke lé hegi ni âpipati na wonaa. Kehe icehi ana ni apulie naa, ke lé o te tai mele pwohewiikenye. Ke mepwo é ne ko Melkisédek, ke pii kon pie, pa apulie na e *mulie dieli mwo.
Ke heme e ne te Melkisédek ali âpipati ten wo Abérama, ke pwohewiin heme lé tai wonaa ten ati ni piebehi Lévi‡. [Be wo Abérama, ke pa ukéiu telé ati.] 10 Be mepie wo Lévi [pa caa telé] ke he mwo time e uce âbeele, kehe e caa te mu ha a éé pa watihen, Abérama, pali e ne ali âpipati ten ne te Melkisédek.
Taatééhi a bwo pwoâpwailo ânebun
11 Genye tabuhi alihi a bwo pwoâpwailo, ha a benaamwon ko ni patén de Moosé. Be te wo *Aarona me lépwo apulie ha a pwomwoiu te Lévi, na lépwo apwoâpwailo tenye. Kehe icehi ana genye alihi pie, a bwo pwoâpwailo naa, ke time e uce pacuwohi ana nime Padué kon§. Be mepie [wo Padué, ke] wieli time e o uce neopé céiikenye pace céiu apwoâpwailo ubwo, celi ité nang kojalé, na pwohewii Melkisédek. 12 Ke mepie e tuie wo pa apwoâpwailo ubwo, ke me e pwo a âpwailo na mwo ju coho, ke wâé mwo heme taatééhi ni patén.
13-14 +Geé téne ehi pie, é ko cihe tewé [ko Melkisédek] ke é pwo-ocine ko Padaame henye, Iésu Kériso, na e wie mu ha a pwomwoiu te *Juda, kehe time uce é mu ha a pwomwoiu te Lévi. Ke te tice pace apulie mu ha a pwomwoiu ten celi e mu pwoâpwailo. Be te tice mwomwon delé me lé pwo a penem naa, ne he ni *patén de Moosé.
E piwéden wo Iésu Kériso
15 Geé caa alihi pie, wo pa apwoâpwailo tenye [wo Iésu Kériso] ke te ité nang [koja ni apwoâpwailo âcehi ni patén de Moosé]. Ke geé bwobe temehi, hemepie genye pii pie, e pwohewii Melkisédek. 16 Be time uce etieng mu ko ace bwo wie ten* mu ha ace céiu pwomwoiu. Kehe te icehi mu ko a junuu a mulihen na e dieli mwo. 17 Be genye caa alihi pie, caa te tii ne he ni tii iitihi pie: Wogo pa apwoâpwailo dieli mwo, âcehi a bwopwonen de Melkisédek.Psaume 110.4
18 Weengaa ana e ne me tieden ni patén de Moosé [ne konye]. Be te tice niihen me e pacuwohi [ana nime Padué kon]. 19 +Be time uce jan me e ne me hején genye [me mwomwon ne ale Padué]. Ke é jenaa, ke e ne tenye a pwaaden nge pelen, na te nihe wâé koja ni patén [mu ko a piapwo ten ne tenye, na mwo coho]†. Ke genye *ucéihi ne ha a céihi [ace bwo pacuwohi nen].
E te mu dieli mwo
20-21 +A céiu mwo: É he e pipégali Kériso wo Padué, ke e pwo a piapwo pie, bo pa apwoâpwailo ten dieli mwo. Kehe time e mu uce pii pie wonaa te lépwo béé apwoâpwailo. Be weengi ana e pii:
E caa pwo a piapwo wo Padaame.
E caa pii tem pie:
‘Wogo pa apwoâpwailo
dieli mwo.’
O time e bo uce pitaatééhi mwo
ana e caa ne.
Psaume 110.4
22 +É mu ko anaa kuti, na wo Iésu, ke caa pa inenaado‡ ko a piapwo na e pwo tenye wo Padué, na te nihe wâé koja ni patén.
23 A céiu mwo, ke wo [Iésu, ke e piwéden koja] lépwo apwoâpwailo ânebun. [Be weeng, ke te céiu nang, ke woélé] ke te nihe hiwon jélé. Be mepie e mele wo pace céiu, ke e o taatééeng wo pana e âbé céin. 24 Ke o te tice apulie celi me lé taatéé Iésu, be e te mu dieli mwo. 25 +Ke me wonaa, ke jan me e *celuimi lépwona lé âbé céii Padué ne he niin. Be e mulie dieli mwo, ke e te pwoiitihi me delé.
E iitihi ke hején nang
26 Te tice pace apulie celi jan me pa apwoâpwailo tenye, [ke me pa apipépwooti tenye ne ânebuhe Padué] kehe te wo Iésu cehi. Be e iitihi, ke te tice ta kon. Ke wâé te Padué nang. Ke wo Padué, ke e caa pwo me e mu daaité koja lépwona lé pwo nina ta. Be e céieng da, ne ha a duaan na e daaité ne he miiden [beme o te nihe pipaunueng].
27 +Wo Iésu, ke time e uce pwohewii lépwo béé apwoâpwailo, na lé pwoâpwailo ati he ni tan, me de ni ta pwo telé mwo, ke me de ni ta pwo te a puapulie. Be e te océiu ko pwoâpwailo dieli mwo, he li e pineeng me e mele [ne ko a *kuricé].
28 Wo lépwo *daame he lépwo apwoâpwailo na e nelé ne ni patén de Moosé, ke wo lépwo apulie na tice niihelé [pwohewiikenye]. Ke wo Padué, ke [e taatééhi ni patén] ko a piapwo ten. Ke e eti pa Naîn, na e hején dieli mwo.
+ 7:1 Genèse 14.17−20 + 7:5 Nombres 18.21 * 7:5 A pwooti te lépwo acéihi na te lépwo Juif mwo. Grek: Âcehi a patén, ke pwo mwomwon de lépwo naî Lévi, me lépwo apwoâpwailo mwo, me lé hegi a céiu duaan mu ko a 10, mu ko nina ete ni apulie te a bele Isaraéla. A bwopiinen pie, lépwo âjiénelé. Kehe icehi ana woélé mwo, ke lépwo piebehi Abérama. † 7:6-7 Be li e pwo a piapwo ne ten wo Padué—Grek: He li e hegi a piapwo (promesse) te Padué. ‡ 7:8-9 Pwohewiin heme lé tai wonaa ten ati ni piebehi Lévi—Grek: Pwohewiin heme e wonaa ten wo Lévi. (A bwopiinen ne éni pie lépwo piebehi Lévi. É ne ha a Tii Iitihi, ke ni piebehilé, ke lé te cuwo ko toii kon a nii pace watihelé. «Isaraéla», ke a nii pana te céiu nang, kehe te a nii mwo a bele na lé wie mu kon.) § 7:11 Time e uce pacuwohi ana nime Padué kon—Grek: Time e uce pébé a bwo hején [genye]. + 7:13-14 Ésaïe 11.1; Mataio 2.6; Pii Beetihi 5.5 * 7:16 Mu ko ace bwo wie ten… Grek: Watihen ace céiu patén celi e âbé mu ko a éé apulie. Wieli a bwopiinen pie, é mu ko ni patén de ni apulie, ai é mu ko nina genye alihi ko ni naamiinye. + 7:19 Ébéru 9.9 † 7:19 Mu ko a piapwo ten ne tenye… Ke ni pwooti naa, ke lé âbé mu ha a niide a tii 22. + 7:20-21 Ébéru 5.6 + 7:22 Ébéru 8.6, 12.24 ‡ 7:22 Wo Iésu, ke caa pa inenaado—Be é mu kon, ke genye temehi pie wo Padué, ke e bo pacuwohi a piapwo ten. + 7:25 Roma 8.34 + 7:27 Ébéru 5.3