17
Ni pune te Iésu ne te lépwo acémun den
Mataio 18.6−7, 21−22; Maréko 9.42
1 E pii te lépwo acémun den wo Iésu pie: «O te cuwo ko pwo ni bwomunen me nye tupwo ne ha a ta. Kehe o te junihe ubwo a cuhinaado te pana e pwo me lé tupwo ne ha a ta wo lépwo béén!»
Go nemwo tanahi a céihi ten!
2 «Geé pipwocile! Go nemwo pwotahi a céihi* te pa apulie na e céihi ne kong pwohewii a cuwo nahi ewa, be o te junihe ubwo a cuhinaado tem. Ke wâé heme cie ace pilehe péi ne ko a henem, ke me tahiko ole he jié! 3 +Hemepie e pwo aceli ta {ne kom} wo pa céiu acéihi béém, ke go paciheeng ehi. Ke mepie e pininim, ke me e biteeng, ke go pineuhi ni ta pwo ten. 4 Ke mepie e tee pwo celi ta ne kom†, ke mepie e te âmwobé pii tem pie e pininim, ke go pineueng.»
Jan ne ko a céihi na junihe wahin
5 [É ha a céiu tan, ke] lé pii te Padaame Iésu wo lépwo *apostolo pie: «Ne teme a céihi celi nihe ubwo!»
6 +Ke e pii telé pie: «Hemepie a céihi tewé, ke me te ju wahin pwohewii a pide moutarde, ke o te jan me geé pii te a acuwo ce pie: “Go tawii ni waam mu éni, ke go ole cuwo he jié!”, ke e o te pitabemikewé.»
Geé penem ha a pimiibule
7 [E pacémunilé mwo wo Iésu, ke e pii telé pie]: «Geé cuwoteeke niimihi a bwomunen ce: Pwo pa apenem de pa daame, na e umi ni apwoamu, ke e wéihi muto. Ke me e âmwobé mu he ni apwoamu, ke time e uce pii ten wo pa daame pie: “Go â wiinaado.” 8 Kehe e pii ten pie: “Go piwâam ko a wiinaado tong! Ke é alecehen, ke go taatééhi ni epwénem, ke go âbé penem dong, beme é wiinaado ke me é ûdu. Ke é alecehe anaa, ke go bwobe wiinaado ke ûdu.” 9 Time e uce olééhi ne te pa apenem den wo pa daame be e pwo nina e ilehi!
10 «Te piwien ne mwo kowé jenaa, heme geé pwo ati nina e pii wo Padué, be wâé heme geé pii pie: “Wogeme lépwo apenem na piticenaado ne kome. Ke geme te ju pwo cehi nina me geme pwo.”»
E pwo me wâé lépwo katia na 10 jélé
11 E mwo ko â he pwaaden nge *Iérusaléma mu Galilé wo Iésu. Ke e tuie nge ha a céiu duaan na e mwonuhi a amu *Samari. 12 Ke e â taa ha a céiu mwopopwaalé.
Ke me e tehene ngen, ke lé âbé beniieng lépwo katia na 10 jélé. 13 +Ke lé te pimu ité‡ koja Iésu, ke lé cihe da ko miiden ko pii pie: «Iésu, Padaame, go pipwoééheme!»
14 +Ke e alilé wo Iésu, ke e pii telé pie: «Geé ân, ke geé pihabwiikewé ne te lépwo *apwoâpwailo.»
Ke me lé mwo ko ân, ke caa te wâé jélé kuti. 15 Ke heme e alihi wo pa céiu béélé pie caa wâé nang, ke e mwojuia, ke e cihe da ko miiden, ke e pii pie: «Wâé Padué!»
16 Ke e tidihi jilin ne ânebuhe Iésu, ke e ti pwo bwohemwo a bwaaden, ke e pwo-olé ten. Pa apulie naa, ke pa apulie mu Samari§.
17 Ke e pii ten wo Iésu pie: «Tai wogewé lépwona 10 gewé, ke time uce tai wâé gewé? Ke kona élé wé lépwona 9 jélé? 18 É mu hadeniilé ati, ke te tice paceli e mwojuia cemwo beme e pipaunu Padué, kehe te icehi wogo pa aâbé! 19 Go cuwoda, ke go engen, be e caa pwo me wâé go na a céihi tem.»
A bwo tuie te pa Nahi Apulie
Mataio 24.23−28,37−41
20 [É ha a céiu tan] ke lé tahimwo Iésu ni béé *Farasaio pie: «He éniile celi e o bo âbé a *Mwametau te Padué?»
A Mwametau ke caa e éni
Ke e pii telé pie: «A Mwametau te Padué, ke o time e uce âbé pwohewii ace céiu naado celi genye alihi. 21 Ke o time uce jan me geé pii pie: “E éni” ai “E lang”. Be a Mwametau te Padué, ke caa e ha awiemewé*.»
Lé o bo tai alihi a bwo mwojuia tong
22 É alecehen, ke e pii te lépwo acémun den wo Iésu pie: «E o âbé a benaamwon na o nimewé me geé aliéo, woéo pa Nahi Apulie, ha ace tan celi ju céiu, kehe o time geé uce aliéo. 23 +Pwo ni apulie na lé o pii tewé pie: “E jeoté” ai “E éni”, kehe geé nemwo ân; geé nemwo téte ngen. 24 Be a bwo âmwobé tong, woéo pa Nahi Apulie, ke o pwohewii a ilehi heme e pwéélang ati ha a miiden, mu ha a céiu baaéén die ha a céiu baaéén. 25 Kehe, é ânebuhe ninaa, ke wâé heme é mu he ni picani, ke me lé téétiéo ne ni apulie jenaa.»
Lé o téetihi a bwo tuie opé tong
26 «A tan na é bo âbé hen, woéo pa Nahi Apulie, ke o pwohewii a benaamwon de Noé. 27 Be lé teko wiinaado me ûdu ne ni apulie, ke lé piaten, ke lé ne ni naîlé toomwo me lé aten. [Ke te tice aceli lé temehi] dieli ha a tan na e taa ha ali ong wo Noé. Ke e te âbé kuti ali tilihi amu, ke lé tai mele ati ni apulie naa.
28 +«Ai o pwohewii a benaamwon de Lota†. Be lé teko wiinaado me ûdu ne ni apulie, ke lé icuhinaado me pwocuhinaado, ke lé cemi, ke lé pacuuli ni mwa. 29 Ke é ha a tan na e wie mu *Sodome wo Lota, ke wo Padué, ke e pwo me tupwo mu he miiden a miû, ke a muu pule na éle‡. Ke lé tai mele§ ne ni apulie naa. 30 Ke [é pii tewé pie, o piwie a bwo téetihi nen de ni apulie] ha a tan na é o pihabwiiéo, woéo pa Nahi Apulie.»
O bo pé pace céiu
31 +«É ha a tan naa, ke wo pana e âoté pwomwo, ke e nemwo taamwo hane ni naamuun ne ha a mwa ten. Ke wo pana e mu ha apwoamu, ke e nemwo mwojuia ngemwo pelen. 32 Geé te piniimi êgi mwode Lota [li e niê ocemwo. Be lé mele ibu me lépwo Sodome].
33 +«Be wo paceli e hane me e cile a mulihen, ke e o patieden. Kehe wo paceli e patieden a mulihen, ke e o cile dieli mwo. 34 Éa, é pii tewé pie: É ha a bwén naa, ke alo ni apulie ne pwo ace apule, ke o pé pace céiu, ke o ne pa céiu. 35 Ke alo lu toomwo na lu ko cemeii blé ibu, ke o pé ê céiu, ke o ne ê céiu.
{ 36 «Ke wo lupwo apulie na lu mu ha apwoamu, ke o pé pa céiu, ke o ne pa céiu.»}
37 [Ke me lé téne anaa] wo lépwo acémun den, ke lé tahimwo Iésu pie: «Padaame, e o bo tuie ne wé anaa?»
Ke e pii telé pie: «[Geé ûmiê, me geé alihi ni béhabwiinen. Be pwohewii ana nye mu pii pie]: “É he na e lang a déhi wota, ke lé taineibulé nelang ne ni bwaaoléé*.”»
* 17:2 Pwotahi a céihi—ai Pwo me tieden a céihi—ai Ne me e pwo ana ta. Grek: Pwo me e tupwo. + 17:3 Mataio 18.15 † 17:4 Mepie e tee pwo celi ta ne kom—Grek: Mepie e pwo 7 pwo na ta ne kom ha a tan na céiu. + 17:6 Mataio 17.20, 21.21 + 17:13 Lévitique 13.45−46 ‡ 17:13 Lé te pimu ité—Wo lépwo katia, ke iitihi me lé âmwonu ni béé apulie. + 17:14 Lévitique 14.2−3; Ioane 3.3, 18.36 § 17:16 Samari—Wo lépwo Juif, ke lé mwiihi lépwo Samari, be time lé uce niimihi pie, te lépwo ju apulie te Padué pwohewiilé. Omehi Samari ne ha a Niinaado (Vocabulaire) ha anebwén ko a tii. * 17:21 Caa e ha awiemewé—ai Caa e kowé. + 17:23 Maréko 13.21; Luka 21.8 + 17:28 Genèse 18.20, 19.25 † 17:28 Lota—Pa acim ko Abérama li e âcéin ne ha ali amu li e ne te Abérama wo Padué. Omehi Genèse pwahamii tii 18 me 19. ‡ 17:29 Muu pule na éle—Soufre. § 17:29 Tai mele—Te wo Lota cehi me lu naîn toomwo na lé mulie. + 17:31 Mataio 24.17−18 + 17:33 Luka 9.24 * 17:37 Bwaaoléé—Aigle pêcheur (ici pour aigle).