9
E pwopain wo Paulo
1 +Time uce jan me é pwo aceli nimung kon? He time uce woéo pa apostolo? Time é uce ali Iésu Padaame henye? Time uce wogewé ni acehi a penem dong ne he Padaame? 2 +Hemepie time é uce *apostolo ne te ni béén, kehe é apostolo ne tewé. Be wogewé ni bépajuujuhi na a penem dong ne he Padaame.
Pwo mwomwon dong be pa apenem
3 É hegi ne te lépwona lé pipé ne kong pie: 4 +He te tice mwomwon demu, me gemu* wiinaado, ke ûdu? 5 He te tice mwomwon demu, beme gemu pé lu mwodemu acéihi, pwohewii ana lé pwo wo lépwo béé apostolo, ke wo lépwo ciéé Padaame, ke wo Pétéru†? 6 Kona te wogemu cehi me Barnabas, na me gemu penem ne ko mwani, beme gemu mulie?
7 É heme e â he coda wo pace céiu, ke time e uce pwocuhin me e pwocoda. Ke wo paceli e cemi ace éé tabe megele, ke kona time e uce wii ni acehin? Ai wo paceli e cile ace bwehi wota, ke kona time e uce ûdu lait mu ko a bwehi wota?
8 He é pii ni naado naa, ne ha a bwomunen ne ko pa apulie? Ai ni patén mwo, ke he time e uce pii ni naado naa? 9 +Be caa te tii ne he ni *patén de Moosé pie: Go nemwo pacuwohi a paaci me e wii ni ace blé heme e ko penem me dem‡.Deutéronome 25.4
He e te ju omehi cehi ni paaci wo Padué? 10 +Ai e cihe beme denye? Be tii ani be me denye pie, me e penem wo pana e penem he pule, heme e céihi pie e o tii celi e cemi. Ke wo pana e tati blé, ke e céihi pie o pwo ace den mu kon.
11 +Gemu§ cemi he ni pwonimewé ni wâé te a *Jenen Iitihi*. Kona o te junihe ubwo hemepie gemu hegi aceli jan ne he ni mulihemu mu ko ni dewé ne éni pwo bwohemwo? 12 +Hemepie lé hegi wo lépwoce béén ne he ni bwomunen naa ne pelewé, kona he time uce wogemu na me gemu o hegi?
Gemu caa cuwokowé
Kehe time gemu uce hane, kehe gemu tai pé ne komu, beme time uce cubwoni a Pwooti Wâé te Kériso.
13 +Geé temehi ehi pie lépwona lé penem ha a *mwaiitihi, ke lé wii nina e âbé mu ha a mwaiitihi. Ke wo lépwo *apwoâpwailo, ke te pwo ni delé mu ko a bwo pwoâpwailo. 14 +Te piwien mwo, be wo Padaame, ke e pii pie me lé mulie mu ko a Pwooti Wâé wo lépwona lé patemehi a Pwooti Wâé.
15 Kehe woéo, ke time é uce hane ni bwomunen naa, ke time é uce tii ani, beme é hane ce dong. Be me o wâé ne kong heme é mele, kojan heme é patieden a watihe a pipwodéén dong†. 16 +Be é hemepie é patemehi a Pwooti Wâé, ke te tice aceli me é pipii dong ne hen, be te tice ace céiu bwopwonen, be ana ne tong. O te junihe ta ne kong hemepie time é uce patemehi a Pwooti Wâé.
17 Be hemepie woéo pana é pipégali a penem naa, éa, ke me o pwo ace cuhin. Kehe te tice ace céiu bwopwonen celi me é pwo, ke é te ju pwo ana me é te pwo. 18 He ace cuhiéo, ke he ade? É he é patemehi a Pwooti Wâé he te tice cuhin, é patemehi a Pwooti Wâé, kehe time é uce pé mu kon ana jan me é pé.
É pipwoeabwé te ni apulie ati
19 Te tice pace pibééwé celi jan me e cuwokong me é pwo ace céiu naado. Kehe nimung me é tai pipwoeabwé tewé, beme é pébé ce apulie celi hiwon. 20 +Ke é ne pele lépwo Juif, ke é mulie pwohewii pa Juif, beme é pébé lépwo Juif. É ne ko lépwona lé mu he ni patén de Moosé, ke é ténedehi ni patén, beme é pébé lépwona lé mu he ni patén. Kehe time uce pwonaado ne kon me é ténedehi ni patén.
21 Ke é ne ko lépwona time lé uce temehi ni patén, ke é mulie pwohewiin heme te tice patén, beme é pébé lépwona time lé uce temehi ni patén. Kehe te etong a patén de Padué, be é ténedehi a patén de Kériso.
22 +Ke é ne ko lépwona mwo wahin jélé ne ha a céihi, ke é mulie pwohewiin heme mwo wahin jo, ne ha a céihi. É pineéo ati telé, beme é pébé‡ lépwoce béén. 23 Ke é tai pwo ati ni naado naa, wonaa mu ko a Pwooti Wâé, beme é mu he ni wâé ten.
É te téte beme é piwéden
24 He time geé uce temehi pie wo lépwo apitéte ha a pitai, ke lé te tai téte, kehe te wo pa bécéiuhen pana e pé a cuhin? Geé téte, ne ha a bwomunen na me geé pé ace cuhin. 25 +Tai lépwo ajele, ke lé picaa, ke lé pwo he necu ni béé naado. Woélé, ke lé pwo beme lé pé a cuhin na o tieden.
Kehe wogenye, ke genye pwo beme nye pé a cuhin na e o tee mu. 26 É mu ko anaa, na é téte, kehe time é uce pitéte hauli. É pwohewii pa atahi mwoi, kehe time é uce tahi nge ha a puwo. 27 +É tacebwénihi a ééng, ke é â pihuô ne kon. Be mepie time uce wonaa, ke woéo pana é patemehi a Pwooti Wâé ne te lépwo béén, ke o jan me tieéo§.
+ 9:1 Apostolo 22.17−18, 26.16; 1 Korénit 15.8−9 + 9:2 2 Korénit 3.2−3 + 9:4 Luka 10.8 * 9:4 Gemu—Paulo me Barnabas. Omehi a niide a tii 6. † 9:5 Pétéru—Grek: Céfas. + 9:9 Deutéronome 25.4; 1 Timoté 5.18 ‡ 9:9 Penem me dem—Grek: Caaite ni pidenaado. + 9:10 2 Timoté 2.6 + 9:11 Roma 15.27 § 9:11 Gemu—ai Geme. * 9:11 Te a Jenen Iitihi—Spirituel. + 9:12 Apostolo 20.34; 2 Korénit 11.9 + 9:13 Deutéronome 18.1−3 + 9:14 Mataio 10.10; Luka 10.7; Galat 6.6 † 9:15 Dernière phrase—Grek: O te tice pace apulie celi e pétaabwon kojaéo a pipwodéén dong naa. + 9:16 Jérémie 20.9 + 9:20 Apostolo 21.20−26 + 9:22 2 Korénit 11.29 ‡ 9:22 Pébé—Grek: Celuimi. + 9:25 Filipi 3.14; 2 Timoté 2.4−5, 4.7−8 + 9:27 Roma 8.13, 13.14 § 9:27 Tieéo—Grek: Neéo ko jijen (disqualifié). Paciitihi kon me e nemwo téte ha a pitéte.