4
Lépwo péroféta agele
1 +Ni ju bééng, geé nemwo céihi ne ko ati ni pwooti na geé téne*, kehe geé tabemi ehi, beme geé temehi celi e âbé mu ko Padué. Be hiwon nina lé pii pie, woélé ni *péroféta na lé â ati pwo a bwohemwo, kehe time uce tai ni ju péroféta. 2 +Woni a bwo temehi na a *Jenen Iitihi te Padué: Tai nina lé pii pie wo Iésu, ke pa *Mesia na e âbé ha a éé apulie, ke e kolé a Jenen Iitihi te Padué.
3 +Kehe mepie time e uce pii wo pa apulie† pie wo Iésu, ke pa Mesia na e âbé ha a éé apulie, ke e kon a jene pa Acubwoni Kériso, be time e uce âbé mu ko Padué. Ke geé caa te temehi a bwo âbé ten, be é jenaa ni, ke caa e pwo a bwohemwo.
4 +Wogewé ni acéihi na geé âbé mu ko Padué, ke geé caa piwéden koja ni péroféta agele‡, be pana e kowé, ke te nihe ubwo nang koja [Caatana§] pana e pwo a bwohemwo. 5 +Woélé, ke lé âbé mu pwo a bwohemwo. É mu ko anaa, ke lé cihe pwohewii ni apulie [na ta jélé] ne pwo a bwohemwo, ke e piténedelé na a bwohemwo.
6 Kehe wogenye*, ke genye âbé mu ko Padué. Ke wo paceli e temehi Padué, ke e o tabemikenye. Wo paceli time e uce âbé mu ko Padué, ke time e uce tabemikenye. Wonaa a bwo téne temehi na a Jene Padué na *juuju, ke a jene pa agele.
A pwonime Padué ke a pwonimenye
7 Ni ju bééng, genye pwo me pieânimenye tenye, be a bwo pieânime, ke e âbé mu ko Padué. Ke ni apulie na pieânimelé telé, ke lé âbé mu ko Padué, ke lé temehi Padué. 8 Kehe wo pana time uce eânimen de pace céiu, ke time e uce temehi Padué, be wo Padué, ke a pipwoééhe [ke ubwo a pwonimen]. 9 +Weengi a bwo eânime Padué tenye: E nebé pa Naîn na te céiu nang, ne pwo a bwohemwo, beme nye mulie mu kon. 10 +A pwonime naa, ke time e uce âbé mu ko a bwo eânimenye ko Padué, kehe e âbé mu ko a bwo eânime Padué konye, ke e nebé pa Naîn me e *âpwailo beme pétaabwon ni ta pwo tenye.
11 Ni ju bééng, hemepie wonaa a bwo eânime Padué konye, ke wâé hemepie pieânimenye konye. 12 +Te tice paceli e ali Padué, kehe mepie pieânimenye konye, ke e konye wo Padué, ke tidikenye ati a pwonimen ke a pipwoééhe ten†.
Genye mu ko Padué ke e mu konye
13 +Genye temehi pie genye mu ko Padué, ke e mu konye, be e ne tenye a Jenen Iitihi ten. 14 Ke genye caa alihi‡, ke *pajuujuhi pie e caa nebé pa Naîn wo Caa, beme e *celuimi a bwohemwo ati.
15 Wo paceli e pii beetihi pie, wo Iésu ke pa *Naî Padué, ke e ko Padué, ke wo Padué ke e kon. 16 Ke genye te temehi a pwonime Padué ne konye, ke genye céihi ne kon.
Be wo Padué, ke a pipwoééhe [ke ubwo a pwonimen]. Ke wo paceli e mulie ha a pipwoééhe, ke e ko Padué; ke wo Padué, ke e kon. 17 Ke me genye mu ko Padué, ke tidikenye ati a pwonimen ke a pipwoééhe ten, ke o time uce mwotikenye ha a Tan na e bo tauti ni apulie hen. Be a bwo mulie tenye pwo a bwohemwo ce, ke pwohewii a bwo mulie te Iésu. 18 Te tice mwoti ne ha a pipwoééhe, kehe e pwo me tieden a mwoti na a ju pipwoééhe. Hemepie mwotikenye, ke wonaa be genye ucéihi ace cuhinaado tenye§. Ke wo paceli mwotieng, ke te time e uce tidieng ati a pipwoééhe [te Padué].
Geé mulie ne ha a pipwoééhe
19 Ke wogenye, ke eânimenye te Padué, be weeng pana mi eânimen denye. 20 Hemepie e pii wo pace céiu pie, eânimen de Padué, ke me e tééti pa acéihi béén, ke wo panaa, ke pa agele. Be hemepie time uce eânimen de pa béén na e alieng, ke e bo woté ko ace bwopwonen me eânimen de Padué, na time e uce alieng? 21 +Kehe weengi a patén na e ne tenye: Wo paceli eânimen de Padué, ke wâé heme eânimen mwo te pa béén.
+ 4:1 Mataio 7.15; 1 Tésalonik 5.21; 1 Ioane 2.18; 2 Ioane 7 * 4:1 Ati ni pwooti na geé téne—ai Ati nina lé pii pie e kolé a Jenen Iitihi. Grek: Ati ni jenenaado. + 4:2 1 Korénit 12.3 + 4:3 1 Ioane 2.18 † 4:3 Pa apulie—ai Pa jenenaado. + 4:4 Mataio 12.29; 1 Ioane 5.4−5 ‡ 4:4 Ni péroféta agele—ai Ni jenenaado naa—ai Lépwo agele naa. § 4:4 Caatana—ai Pa Acubwoni Kériso. Grek: Pana e mu pwo a bwohemwo. + 4:5 Ioane 8.47, 15.19 * 4:6 Wogenye—ai Wogeme (wo Ioane me ati ni apostolo na lé pacémuni ni apulie ko a juuju). + 4:9 Ioane 3.16 + 4:10 Roma 5.8−10; 1 Ioane 2.2 + 4:12 Ioane 1.18 † 4:12 Tidikenye ati a pwonimen ke a pipwoééhe ten—Grek: Hején ne konye a pipwoééhe ten. Piwien ne he ni niide a tii 17 ke 18. + 4:13 2 Korénit 1.22; 1 Ioane 3.24 ‡ 4:14 Genye caa alihi—ai Geme caa alieng (wo Ioane me lépwo apostolo na lé ali Iésu he e mulie ne pwo bwohemwo). § 4:18 2e phrase—ai A bwo mwotikenye, ke pwohewiin heme nye pwocuhinaado. + 4:21 Maréko 12.29−31