6
Pa eapwihi a tan iitihi
Mataio 12.1−14; Maréko 2.23―3.6
1 +É ha a céiu *tan iitihi, ke lé [uti a pwaaden na e] pitahagéi nge he ni apwoamu wo Iésu me lépwo acémun den. Ke é nge he pwaaden, ke lé tabwo ni ace blé wo lépwo acémun den. Ke lé elelehi ne he ni ilé, ke lé wii ni piden.
2 +Ke lé pii telé wo lépwo béé *Farasaio pie: «Lépwoje, é mu ko ade na geé pwo anaa? A naado na paciitihi* ha a tan iitihi!»
3 +Ke e hegi ne telé wo Iésu pie: «Kona time geé mu uce pine ne he ni tii iitihi, ana e pwo wo pa daame *Davita? Be é ha a céiu tan, ke menelé, woélé me ni béén. 4 +Ke e taa ha a mwaiitihi [na pwo ko mwaanu]†. Ke e pé ni pwoloa na ne me de Padué, ke e eni. Ke e ne me lé eni mwo wo lépwo béén. Kehe ni pwoloa naa, ke te ni *apwoâpwailo cehi, na pwo mwomwon delé me lé eni.»
5 Ke e pii telé mwo wo Iésu pie: «Woéo, pa Nahi Apulie, ke pa eapwihi a tan iitihi.»
E pwo me tieden a cunu ha a tan iitihi
6 É ha a céiu tan iitihi, ke e taa ha a *mwotapitihi wo Iésu, ke e pacémuni ni apulie. E mu lang mwo wo pa apulie na mele a in ne pwo jui.
7 Ke lé te ju ome Iésu wo lépwo *dotéén ko patén me lépwo Farasaio, beme lé alihi pie, he e o te pwo me wâé pa apulie naa, ha a tan iitihi? Be lé hane ace bwopwonen me lé bo pipé ne kon.
8 Kehe e te temehi ni âniimihinaado telé wo Iésu, ke e pii te pali cunu pie: «Go cuwoda, ke go âbé éni, ânebuhe ni apulie ati!»
Ke e cuwoda wo paje [ke e âbé céii Iésu, ne ânebuhe ni apulie].
9 Ke e pii wo Iésu te nina lé mu lang pie: «Woté? He te ne me pwo ana wâé ha a tan iitihi, ai ana ta? Me celuimi a mulip, ai me taunuhi?»
10 Ke e te ju ome taatéélé wo Iésu. Ke e pii te pali apulie pie: «Go cinebé a im!»
Ke e cine ngen a in, ke caa te wâé mwo kuti.
11 Ke lé te nihe okéé kuti wo lépwo Farasaio me lépwo dotéén ko patén. Ke lé picihe ko aceli me lé pwo te Iésu.
E pipégali ni apostolo ten na 12
Mataio 10.1−4; Maréko 3.13−19
12 É ha a céiu tan, ke e taa pwo juwole wo Iésu. Ke e pwoiitihi te Padué jame a bwén. 13 É pwopwometan, ke e tode ati nina lé mu âcéin. Ke e bwo pipégali mu pelelé lépwo apulie na 12 jélé, ke e ne ni niilé pie *apostolo: 14 Woélé-ni:
Simon (e ne me a niin wo Iésu pie Pétéru);
André, pa ciéén;
Cang;
Ioane;
Filip;
Bartélemi;
15 Mataio;
Toma;
Cang, pa naî Alfé;
Simon, pa Zélote‡;
16 Jude§, pa naî pa céiu apulie na pii kon pie Cang;
Judas Iscariot, pana e bwo icu Iésu*.
Hiwon ni apulie na lé âbé céii Iésu
Mataio 4.23−25
17 Lé mwojuia mwo mu pwo juwole wo Iésu me ni 12 apostolo ten. Ke lé cuwo ha a duaan na te ju pule ehi. Ke hiwon ni apulie na lé âbé céiilé. Be wo lépwo béén na lé mu âcéi Iésu, me ni béé apulie mu *Iérusaléma, ke é mu ati ha amu *Judé, ke é pejié mwonuhi lupwo pwomwo ubwo Tir me Sidon. 18 Be lé tai âbé beme lé tabemi Iésu, ke me e pwo me tieden ni cunu kolé. Ke e peni ni duéé na hiwon mu kolé. 19 Ke hiwon nina lé hane me lé ti kon. Be pwo a *pipwojunuun na e wie mu kon, ke te tai tieden ni cunu kolé.
Pipune te Iésu
Mataio 5.1−12,43−48; 7.1−29
Adéikewé
20 E biteeng wo Iésu nge céii lépwo acémun den, ke e pii telé pie:
«Adéikewé, wogewé na tice dewé, be o bo a dewé a *Mwametau te Padué!
21 +Adéikewé, wogewé na mwo menewé jenaa, be o bo pwoluu gewé!
Adéikewé, wogewé na geé é jenaa, be geé o bo piap.
22 +Adéikewé heme lé téétikewé, me muhi telé kowé, me lé pihoonikewé, me lé pii me ta gewé, mu ko ana wogewé, ke wo lépwo apulie tong, woéo pa Nahi Apulie. 23 Be lé te wonaa te lépwo péroféta wo lépwo watihelé. Ke é pii tewé pie: Geé pipwodéén, me piwâénimewé, be o ubwo a cemewé ne jeda he miiden* ko ni penem dewé!»
O bo pwo ni téé ne ko ni béén
24 «[Weengi ni pwooti tong ne kowé] wogewé na pwo dewé:
O bo pwo ni picani me ni téé ne kowé. Be ni naamuuwé, ke o caa te ninaa kuti ni ja ko ni pipwodéén dewé.
25 O bo pwo ni picani me ni téé ne kowé, wogewé na pwoluu gewé. Be o bo menewé.
O bo pwo ni picani me ni téé ne kowé, wogewé na geé pipwodéén jenaa. Be geé bo é me pihemun.
26 O bo pwo ni picani me ni téé ne kowé, wogewé na lé pii me wâé gewé ne ni apulie. [Kehe time uce a bwopiinen pie wâé gewé!] Be o junihe ubwo ni cuhinaado [tewé koja] lépwo péroféta agele li lé nihe pii me ubwo jélé wo lépwo apulie.»
Geé pipwoééhe nina lé téétikewé!
27 «É pii tewé, wogewé na geé tabemiéo pie: Geé pwo me eânimewé te nina lé téétikewé, ke geé pwo nina wâé ne ko nina muhi telé kowé. 28 Ke geé *adéi nina lé piapwokewé, ke geé pwoiitihi me de nina lé pii me ta gewé. 29 Ke mepie e ahi a céiu kwoom wo pace céiu apulie, ke go ne ten mwo a céiu. Ke hemepie e pé ace palito tem, ke go ne ten mwo a cimii tem. 30 Ke é hemepie e ilehi kojako ace céiu naado wo pace céiu apulie, ke go ne ten. Ke é hemepie e pé ace dem, ke go nemwo ilehi mwo kojaeng. 31 +[É pii tewé mwo pie]: Go pwo ne te ni béén ce naado celi nimem me lé pwo ne tem.»
32 «Be mepie te ju eânimem cehi te nina eânimelé tem, ke kona é mu ko ade na go uce ucéihi ace cemem [koja Padué]? Be lé te wonaa mwo wo lépwo apulie ta. 33 Ke hemepie go pwo nina wâé te nina lé pwo ana wâé tem, kona é mu ko ade na go ucéi ace cemem? Be lé te wonaa mwo wo lépwo apulie ta. 34 Ke é hemepie go te ne mwani cehi te ni béén na lé bo wodehi ne tem, ke é ko ade na go ucéihi ace cemem? Be lé te wonaa mwo wo lépwo apulie ta.
35 «Geé téne! Geé pwo me eânimewé te nina lé téétikewé. Ke geé pwo celi wâé ne ko ni apulie, ke geé ne telé me piticenaado ne kon. Be mepie geé wonaa, ke o nihe ubwo ce cemewé celi e bo ne tewé wo Padué, ne he miiden. Be [geé habwii ne he ni bwomu tewé pie] wogewé, ke ni ju naîn. Be weeng, ke te eânimen de lépwona time lé uce pwo-olé ten, me lépwona lé pwo nina ta. 36 Wâé heme go pipwoééhe pwohewii pa Caa tem, be e pipwoééhe.»
Geé nemwo tauti ni béén
37 +«Geé nemwo tauti ni béén, ke o time e uce tautikewé wo Padué. Geé nemwo pwo me lé pwocuhinaado wo lépwo béén, beme time geé uce pwocuhinaado. Ke mepie geé pineuhi ni ta pwo telé, ke weeng, ke e o pineuhi ni ta pwo tewé. 38 +Geé ne, be e o bo ne tewé mwo wo Padué. Ke o te piubwo a ja kon ne tem mwo. Ke geé bo hegi ni naado na pieda ke nina nihe piwéden. Be e o bo ne tem pwohewii a bwo ne nen dem ne te lépwo béén†.»
39 +Ke e pii telé a ocine ce wo Iésu, pie: «Kona wo pa bwi, ke o te jan ne kon me e pé pace céiu bwi? Ûhu! Be lu o tai tupwo ne ha ace pwon! 40 +Ke é pii tewé pie: Wo pa acémun, ke time e uce piwéden koja pa apacémunieng. Kehe icehi ana mepie e nihe cémun ehi, ke e bo pwohewii pa apacémunieng.
41-42 +«Go te ju alihi ehi a meté na e hamii pa âjiénem, kehe time go uce alihi a ba-acuwo na ubwo na e hamiim! Ke go woté ko ace bwopiinen de pa béém pie: “Go ne me é pétaabwon a meté na e hamiim”?
«Wogo, ke pa apipulekenye, kehe bwi go! Go mi pétaabwon a ba-acuwo na ubwo na e hamiim! Ke é mulang, ke go bwobe ali ehi ace bwo pétaabwon na a meté na e hamii pa âjiénem.»
A acuwo me ni acehin
43 +«A acuwo na wâé, ke pwocoon me e ne ce acehin celi ta. Ke a acuwo na ta, ke pwocoon me e ne ce acehin celi wâé. 44 Be genye alihi temehi a acuwo mu ko ni acehin. Be time genye mu uce tabwo ace majing mu ko ace éé muceni! Ke time genye mu uce tabwo ace tabe megele mu ko ace acuwo celi pwo dan. 45 Ni naado na wâé, ke e âbé mu ko pa apulie na wâé nang, be wâé a pwonimen. Kehe ni naado na ta, ke e âbé mu ko pa apulie na ta nang, be ta a pwonimen. Be genye cihe mu ko nina e mu he ni pwonimenye.»
A ocine ko lupwo mwa
46 +«É mu ko ade na geé tee pii pie: “Padaame, Padaame!”, he time geé uce piténedeéo? 47 [Geé téne a ocine ce]:
«Pa apulie na e téne ati ni pwooti tong, ke me e piténedeéo, 48 ke e pwohewii pa apulie na e pwo a mwa ten. Ke e ini ole die ko a péi, beme e ne pwon a mwa ten. Ke me ujaa, ke me e téte a tabe ne ko ali mwa, ke time e uce tanahi, be e bahi ne pwo a péi. 49 Kehe wo pana e téne ni pwooti tong, ke me time e uce ténedehi, ke e pwohewii pa apulie na e pacuuli a mwa ten, ke time e uce ne ace paan. Ke me e âbé a jaa, ke me e ti ko ali mwa, ke e te tupwo kuti, ke e te tanahi ati.»
+ 6:1 Deutéronome 23.26 + 6:2 Ioane 5.10 * 6:2 Naado na paciitihi—Te junihe iitihi ne ko lépwo Juif me lé penem ha a tan iitihi, ke lé niimihi pie, haii ni ace blé ne he ilé, ke te a ‘penem’. + 6:3 1 Samuel 21.1−6 + 6:4 Lévitique 24.5−9 † 6:4 Mwaiitihi na pwo ko mwaanu—Grek: Mwa te Padué. Omehi a Niinaado (Vocabulaire) ha anebwén ko a tii. ‡ 6:15 Zélote—Pa ju apulie Judé na nimen me e pawie lépwo Roma mu ha amu ten. § 6:16 Jude—Pana a niin mwo pie Tadé. Omehi Mataio 10.3; Maréko 3.16−19. * 6:16 Icu Iésu—Trahir Jésus. + 6:21 Psaume 126.5−6; Ésaïe 61.3; Pii Beetihi 7.16−17 + 6:22 Ioane 15.19, 16.2; 1 Pétéru 4.14 + 6:31 Mataio 7.12 + 6:37 Mataio 6.14 + 6:38 Maréko 4.24 † 6:38 He pwo grek, ke a ocine ko ni wotéléa na nye pwocuhin mu ha apwojenep. Pwohewii ni wotéléa na céihi me piticenaado ne kon, ne ha a cio, ke é alecehen ke genye tagiliihi a cio, beme oba ehi die ko a pwo a cio. + 6:39 Mataio 15.14 + 6:40 Mataio 10.24−25 + 6:41-42 Mataio 7.3−5 + 6:43 Mataio 12.33−35 + 6:46 Mataio 7.21