10
Ni nii lépwo 12 apostolo
1 +E tode lépwo 12 *apostolo ten wo Iésu, ke e ne telé a pihuô beme lé peni ni duéé, ke me lé pwo me tieden ni cunu me ni picani te ni apulie. 2 Weengi ni nii lépwo 12 apostolo:
Simon, na pii mwo kon pie Pétéru;
André, pa âjiénen;
Cang, pa naî Zébédé;
Ioane, pa âjiéne Cang;
3 Filip;
Bartélemi;
Toma;
Mataio, pa *atai mwani cuhi puni apulie;
Cang, pa naî Alfé;
Tadé*;
4 Simon, pa Zélote†;
Judas Iscariot, pana e bwo pipwohuô te Iésu.
E pahedelé ngen
5 E pahede lépwo 12 apostolo naa wo Iésu, me lé â he ni amu. Ke e ne ni pihuô telé, ke e pii telé pie: «Geé nemwo â pele ni apulie na time uce lépwo *Juif. Ke geé nemwo taa he ni mwopopwaalé ha amu *Samari. 6 +Kehe geé te â céii cehi ni apulie *Isaraéla, be lé pwohewii ni muto na lé pipatieden. 7 +Ke geé pipatemehi nge he pwaaden pie: “Caa é mwonu a *Mwametau he Miiden.”
8 «Ke geé pwo me tieden ni cunu, ke geé pwo me lé mulie ni amele, ke geé pwo me wâé ni katia, ke geé peni ni duéé mu ko ni apulie. Be ana geé hegi he te tice cuhin, ke wâé heme geé ne mwo, me te tice cuhin. 9 +Ke me geé engen, ke geé nemwo pé ce mwani megele, ai mwani pwojo. 10 +Ke geé nemwo pé ce élele, me ce dihibwaawé, me ce bwajaawé. Geé te cuwohe ace epwén celi te céiu, be wo pa apenem, ke wâé heme e hegi a wiinaado ten me a cemen.
11 «Hemepie geé taa ha ace céiu pwomwo ubwo, ai ace céiu mwopopwaalé, ke geé hane pace apulie celi jan ne kon me e hegikewé. Ke geé mu pelen dieli geé bo engemwo mu ha a duaan naa. 12 +Ke me geé taa ha ace céiu pwomwo, ke geé *adéi a pwomwo naa. 13 Ke me lé hegikewé ehi, ke e o mu pelelé a adéihi, ke mepie time lé uce hegikewé ehi, ke geé te pémwojuiéhi mwo a adéihi tewé.
14 +«Ke mepie te tice apulie celi lé hegikewé me tabemi ni pwooti tewé ne ha ace céiu duaan, ke geé wie mulang, ke geé tagiliihi ni muu pule ko ni awé‡ [beme geé habwii pie time uce wâé ni huô telé]. 15 +Ke é pii tewé a juuju pie: É ha ace Tan celi e bo tauti ni apulie hen wo Padué, ke o te junihe ubwo ace cuhinaado telé koja lépwo *Sodome me Gomore [li te junihe ta ni huô telé].»
O pwotahi ne kowé
16 +«Geé téne! É pahedekewé pwohewii ni muto nge ha awieme ni wota apiwii. Wâé heme geé piengen cile pwohewii ni bwien, ke me bwala gewé pwohewii pa meni pwojo. 17 +Be lé o imwikewé, ke lé o péékewé nge he ni mwotautinaado. Ke lé o tatikewé ko bwaliiwota ne he ni *mwotapitihi. 18 Ke lé o teuukewé nge he pwahamii ni gupéno me ni daame, beme lé tautikewé, wonaa mu kong. Wonaa beme ne tewé beme geé cihe telé kong, é ne mwo he pwahamii nina time uce ni Juif.
19 «É heme lé bo péékewé, ke geé nemwo pwo me gia gewé ko ce bwopiinen telé. Be é ha a benaamwon naa, ke wo Padué, ke e bo te ne tewé ce pwooti celi me geé pii. 20 +Be time o uce wogewé celi geé o cihe, kehe a Jene pa Caa tewé na e bo cihe kowé.
21 +«[É ha a benaamwon naa] ke wo pa céiu apulie, ke e o bo ne pa âjiénen beme taunueng. Ke e o wonaa mwo wo pa caa te ewa ne ko pa naîn. Ke ni ewa, ke lé bo cuwode ni nyaa me caa telé, beme lé taunulé. 22 Ke lé o téétikewé mu kong ati ne ni apulie. Kehe wo paceli e bo cumang die ha anebwén [ko a mulihen] ke e o bo celuimieng wo Padué.
23 «Ke me lé pwo me geé picani ne ha ace céiu pwomwo ubwo, ke geé cela nge ha ace céiu. É pii tewé a juuju pie: Mwo time geé uce engen ati he ni pwomwo ubwo Isaraéla, ke é o caa mwojuia mwo, woéo pa Nahi Apulie.»
O wonaa mwo tewé
24 +«É pii tewé pie: Wo pa acémun, ke time e uce piwéden koja pa apacémunieng. Ke wo pa apenem, ke time e uce piubwo nang koja pa daame hen. 25 +Be wo pa acémun, ke wâé heme e pwohewii pa apacémunieng. Ke wo pa apenem, ke wâé heme e pwohewii pa daame hen. Be mepie lé pii ko pa eapwihi pwomwo pie, Caatana§, ke lé o te junihe pii me ta mwo nina élé ha a pwomwo naa.»
Geé nemwo pwo me mwotikewé
26 +«Geé nemwo pwo me mwotikewé ko ni apulie. Be ati ni naado na neduwohi, ke o bo habwii. 27 Ke ni naado na é pii tewé neduwohi, ke geé pii beetihi ne ha a pwéélang. Ke ni naado na pii ne he pwojéénewé, ke geé pii beetihi ne ha awiemewé. 28 +Geé nemwo pwo me mwotikewé ko ni apulie na lé taunuhi a ééwé, be time o uce jan me lé taunuhi a jenewé. Wâé heme geé pwo me mwotikewé ko Padué. Be te weeng cehi na jan me e taunuhi a ééwé me a jenewé ne ha a miû.
29 «Geé cuwoteeke alihi ni meni na wahin jélé: Nye icuhi lupwoce meni celi alo, ne ko a mwani celi te céiu. Kehe icehi ana te tice mu kolé celi e o tupwo ti ne he pule, hemepie time e uce temehi wo Padué Caa tewé. 30 Ke wogewé, ke e te tai temehi ati ni jéhi ni apuniwé. 31 +Ke é mu ko anaa, na é pii tewé pie: Geé nemwo pwo me mwotikewé! Be te junihe pwonaado ne kowé ne he pwahamii Padué, koja ni meni na te nihe hiwon jélé!»
Geé nemwo pineduwoéo
32 «Wo pa apulie na e pii ne he pwahamii ni apulie pie, weeng pa apulie tong, ke woéo mwo, ke é o pii mwo pie weeng ke pa apulie tong, ne he pwahamii Caa tong jeda he miiden. 33 +Kehe wo pana e pii, ne he pwahamii ni apulie, pie time e uce temehiéo, ke woéo mwo, ke é o te pii, ne he pwahamii Caa tong jeda he miiden, pie time é uce temehieng.»
Lé pipiiden ne ni apulie mu kong
34 +«Geé nemwo niimihi pie é âbé beme é pébé a péém ne pwo bwohemwo. Ûhu! Woéo pa watihen me time lé uce piténelé ne ni apulie*. 35 +Be é âbé me é pineité lupwo pwéénemeewa, me lu téénemeewa, me lu amwaan. 36 Ke wo lépwona lé mu ha a mwa te pa apulie, ke bo woélé lépwona lé pwotahi ne kon.» Miché 7.6
Geé patupwo ni mulihewé me dong
37 «Wo paceli te junihe eânimen de lu nyaa me caa ten kojaéo, ke time uce jan me pa acémun dong. Ke wo pana te junihe eânimen de pa naîn, me ê naîn kojaéo, ke time uce jan me pa acémun dong. 38 +Wo pana time e uce canihi a *kuricé ten, me e âbé céing, ke time uce jan me pa acémun dong. 39 Ke wo pana nimen me e cile a mulihen, ke e o patieden. Kehe wo pana e patieden a mulihen mu kong, ke e o bo tooli *a ju mulip.»
Wo pana e hegikewé ke e hegiéo
40 +«Hemepie e hegikewé wo pace céiu apulie, ke woéo pana e hegiéo. Ke wo pana e hegiéo, ke e hegi mwo pana e neéo bé. 41 Ke mepie e hegi pace péroféta mu ko ana pa péroféta, ke o bo pwo ace cemen celi pwohewii ana ne te ni péroféta. Ke mepie e hegi pace céiu apulie celi e *mwomwon ne he pwahamii Padué, be e mwomwon, ke o bo pwo ace cemen celi pwohewii ana ne te pana e mwomwon. É pii tewé a juuju pie: 42 Mepie e ne ace mwoûdu ko tabe bwala te ace pibéé ni cuwo nahi ewa ce, be pa acémun dong, ke e bo hegi mwo ace cuhin.»
+ 10:1 Maréko 6.7; Luka 9.1 * 10:3 Tadé—A niin mwo pie Jude. Pa naî Cang. Omehi Luka 6.14−16, Ioane 14.22, Apostolo 1.13. † 10:4 Zélote—Grek: Cananite. Pa ju apulie Judé, na nimen me e pawie lépwo Roma mu pelelé. + 10:6 Jérémie 50.6 + 10:7 Mataio 3.2, 4.17; Luka 10.9,11 + 10:9 Luka 10.4 + 10:10 Luka 10.7; 1 Korénit 9.14 + 10:12 Luka 10.5−6 + 10:14 Luka 10.10−12; Apostolo 13.51 ‡ 10:14 Tagiliihi ni muu pule ko ni awé—Habwii pie, lé tahi taabwoni lépwona ta ni huô telé. + 10:15 Mataio 11.24; Jude 7 + 10:16 Luka 10.3; Roma 16.19 + 10:17 Maréko 13.9−11; Luka 12.11−12, 21.12−15 + 10:20 Ioane 14.26 + 10:21 Miché 7.6; Mataio 10.35; Maréko 13.12; Luka 21.16 + 10:24 Luka 6.40; Ioane 13.16, 15.20 + 10:25 Mataio 9.34, 12.24; Maréko 3.22; Luka 11.15 § 10:25 Caatana—Bélzébul. Omehi Caatana ne ha a Niinaado (Vocabulaire) ha anebwén ko a tii. + 10:26 Maréko 4.22; Luka 8.17 + 10:28 Cang 4.12 + 10:31 Mataio 6.26 + 10:33 Maréko 8.38; Luka 9.26; 2 Timoté 2.12 + 10:34 Luka 12.51−53 * 10:34 Dernière phrase—Grek: Kehe [é pébé] a teua. + 10:35 Miché 7.6 + 10:38 Mataio 16.24−25; Maréko 8.34−35; Luka 9.23−24, 17.33; Ioane 12.25 + 10:40 Maréko 9.37; Luka 10.16; Ioane 13.20