21
Iésu ne huâ iitihi
Mataio 24.1−2; Maréko 12.41―13.2
Ê depwele na tice den
1 E mu *huâ iitihi wo Iésu. Ke e ome ni apulie na te nihe pwo delé na lé ko ne mwani, ne ko a *mwaiitihi. 2 Ke e alihi mwo ê depwele na tice den na e ne lupwo cuwo nahi mwani péi. 3 +Ke e pii wo Iésu [te lépwo acémun den] pie: «É pii tewé a juuju pie: Ê depwele ce tice naamuun, ke e ne nina te junihe piwéden koja ni béén. 4 Be lé ne ni mwani na piwéden mu ko ni âpenem delé. Kehe wo ênaa, ke te ju tice den, ke e te ne ati ni mwani na jan me e mulie kon.»
O bo tanahi a mwaiitihi
5 Ke é alecehen, ke lé cihe ko ali mwaiitihi ne ni apulie, ke lé pii pie: «Junihe wâé kuti ko ni péi na e gaale kon, ke ni naado na lé ne te Padué mwo!»
6 +Ke e hegi ne telé wo Iésu pie: «Geé te alihi ati ninaa: Be o bo âbé ace tan, celi o bo tanahi taabwon ati ninaa. Ke o time bo uce mu mwo ace céiu péi pwo ace céiu mwo.»
Ana e o tuie
Mataio 24.3−35; Maréko 13.3−31
7 Lé tahimwo Iésu wo lépwo acémun den pie: «Pa apipune, he éniile celi e o bo tuie ana go ko pii? Ke o ade ace inenaado kon, me geme o temehi pie, caa é mwonu ni naado naa, ke o bo tuie?»
8 Ke e hegi ne telé wo Iésu pie: «Geé pipwocile, beme geé nemwo pipweéo! Be o hiwon nina lé o âbé heme lé pé a niing. Ke lé o bo pii tewé pie: “Woéo pa *Mesia. Be e caa tuie a benaamwon.” Kehe geé nemwo âcéilé. 9 Me geé téne heme lé cihe ko ce pa, ke ce naado na ta ne pwo a bwohemwo, ke geé nemwo pwo me mwotikewé. Be e o mi tuie ninaa, kehe icehi ana time uce téele a pwonehi a bwohemwo.»
10 Ke e pii telé mwo wo Iésu pie: «A céiu amu, ke e bo pipwopa me a céiu amu. Ke a céiu mwametau, ke e bo pipwopa me a céiu mwametau. 11 Ke o bo pwo ni penem bwohemwo ne he ni pétaapwo piduaan, ke ni menele, ke ni cunu na nihe ubwo, ke ni naado na te junihe ité ne jeda he miiden. Ke o bo nihe mwoti ni apulie.»
O pwotahi ne ko ni acéihi
12 «Ke ânebuhe ninaa, ke lé bo pwo me geé mu he ni picani. Be lé bo imwikewé, ke lé bo péékewé nge he ni *mwotapitihi beme tautikewé. Ke lé bo tahikewé nge he karépu. Ke lé bo teuukewé nge he pwahamii ni daame me ni gupéno, beme lé tautikewé, watihen a niing. 13 Ha a benaamwon naa, ke o ne tewé me wogewé lépwo apajuujuéo. 14 +Geé te ju niimihi ehi pie geé nemwo mi pipwopweehi celi me geé bo pii hemepie lé bo tautikewé. 15 +Be é bo te ne tewé ce pwooti, ke ce bwo temehinaado. Ke wo lépwona lé pii me ta gewé, ke o bo pwocoon ne kolé me lé hegi ne tewé.
16-17 +«Ke lé o bo icukewé mwo ni ukéiu tewé ke ni âjiénewé ke ni bééwé. Ke lé o téétikewé mu kong ati ne ni apulie. Ke lé o bo taunu ni béén mu kowé. 18-19 Kehe wo pana e cumang, ke e bo celuimieng wo Padué. Ke o te tice celi lé o pwo me tatééhi *a ju mulip na e kowé*.»
O te junihe pwoééhe lépwo Iérusaléma
20 «Me geé alihi ni mwocoda na lé mu aujenihi *Iérusaléma, ke geé o caa temehi pie, o caa tanahi taabwon a aba. 21 Wo lépwona élé pwomwo koja a pwomwo ubwo, ke lé nemwo taa hen! Ke me lé cela epin! Ke ati lépwona lé mu ha amu *Judé, ke wâé heme lé tai cela da pwo ni juwole! 22-23 +Au, mwolihi! Be é he ni tan naa, ke o te junihe pwoééhe ni toomwo na pigiaa jélé, me nina lé paditihi ewa. Be lé o te junihe mu he ni picani. Be weengaa a benaamwon na wo Padué, ke e o pwo me lé pwocuhinaado na a bele ten, [lépwo *Juif]. Ke o wonaa ace bwo pacuwohi ati ne ni pwooti te lépwo péroféta ne he ni tii iitihi.
«Ke o te junihe ubwo a pwo-okéé ten, ke lé o te junihe picani ne ni apulie lang, ha a benaamwon naa. 24 +Ke o te junihe hiwon nina o taunulé ko teua. Ke o hiwon mwo nina lé o cielé me péélé nge he ni amu na hiwon, [beme ni *apenem tice ja kon de ni apulie lang]. Be a benaamwon naa, ke a benaamwon de nina time uce ni Juif. Ke lé o tanahi taabwon ati Iérusaléma. Ke lé o caaite a pule ten me a bele ten, dieli ha a tan na e bo pacuwohi anaa [wo Padué].»
A bwo âmwobé te Iésu
25-26 +«[É alecehe anaa] ke o pwo ni inenaado na ité ne ha a téale, me a wole, me ni ceni. Be lé o penem ni junuunaado he miiden. Ke [o te ité mwo a jié, be] o bo â ni pilehe pihijié, ke o te junihe ubwo a één. Ke lé o téetihi ati ninaa ne ni apulie pwo bwohemwo. Ke o te junihe mwotilé, ke o cenim jélé, be lé o alihi pie, o caa tuie a benaamwon na caa junihe ta a bwohemwo. 27 +Ke nebwén, ke lé o bobe aliéo, woéo pa Nahi Apulie, heme é âbé he ni nii, ne ha ati a junuung me a bwo ubwo jo. 28 [Anaa kuti na é pii tewé pie]: Heme geé alihi pie, e caa tabuhi cuwo ni naado naa, ke geé mwoiu me pipwodéén! Be o caa time uce bwolihi, ke e o caa celuimikewé wo Padué!»
A inenaado ko a éé majing
29 [E pacihelé mwo wo Iésu ko ana e o tuie.] Ke e pii telé a ocine ce: «Geé cuwoteeke alihi a majing, be te a céiu acuwo. 30 Be, me e tile, ke geé caa temehi pie, caa é mwonu a cim naado. 31 Wonaa mwo, heme geé alihi pie e caa ko tuie li é caa pii, ke geé o temehi pie, e o ju téele ne a Mwametau ten wo Padué. 32 Ke é pii tewé a juuju pie: [Time o uce bwolihi.] Be lé o mwo te alihi anaa ne ni béé apulie jenaa, ânebuhe ace bwo mele telé. 33 Be o tieden a miiden me a bwohemwo, kehe time o uce tieden a pwooti tong.»
Geé tee ûmiê!
34 «Geé pipwocile! Geé nemwo mulie ha a mulie hauli, ke geé nemwo junihe ûdu me wiinaado! Ke geé nemwo gia ko ni naado ne éni pwo bwohemwo. Be, mepie geé te mu ko ni naado naa, ke wieli geé o bo téele, ke pitice bwopemikewé heme é âmwobé, 35 pwohewii ati ni béé apulie pwo bwohemwo. Be é o bo tai péélé ati, pwohewii [pa apwotau, heme e tahi] a pua ten ne ko a bwehi ikua. 36 Geé ûmiê! Ke wâé heme geé pwoiitihi te Padué, me ilehi kojaeng pie, me e wéikewé koja ati ni naado na ta na o bo tuie. Ke [é bo pipwodéén kowé] woéo pa Nahi Apulie, na geé cuwo ânebuhung.»
37-38 [É ha a benaamwon na e mu Iérusaléma hen wo Iésu] ke e mu taa huâ iitihi he ni tan ati, beme e pacémuni ni apulie. Be lé mu pitapitilé nelang ati he ni acaama, beme lé téneeng. Ke me babwén, ke e mu mwojuia ngemwo pwo a juwole ko ni Olivier, ke e mu lang heme bwén.
+ 21:3 2 Korénit 8.12 + 21:6 Luka 19.44 + 21:14 Luka 12.11−12 + 21:15 Apostolo 6.10 + 21:16-17 Mataio 10.21−22 * 21:18-19 Dernière phrase—Grek: Kehe o time uce tieden ace apun celi te ju céiu mu pwo puniwé. + 21:22-23 Jérémie 5.29, 46.10; Osé 9.7 + 21:24 Psaume 79.1; Pii Beetihi 11.2 + 21:25-26 Ésaïe 13.10; Ézékiel 32.7; Joël 3.4; Pii Beetihi 6.12−13 + 21:27 Daniel 7.13; Mataio 26.64; Pii Beetihi 1.7