21
E â Iérusaléma wo Paulo
1 Geme pinekeme me ni apihuô te ni acéihi ne Éféso, ke geme taa pwo ong, ke geme téte mwomwon nge Kos†. Ke é ha acaama, ke geme â taa Rode*, ke é mulang, ke geme â Patara. 2 É nelang, ke geme tooli a ong nge Fénisi, ke geme taa pwon, ke geme engen.
3 Ke geme alihi a één Chipre, ke geme neeng pwo eaamu. Ke geme â ha a province Siri, ke geme ti ha a céiu pwomwo ubwo nelang, na pii kon pie Tir, é lang he na me eaatihi nelang ni âicu.
4 +Ke me geme too ni acéihi lang, ke geme mu pelelé he na céiu naadenitan. Ke e cinelé na a *Jenen Iitihi, pie me lé pii te Paulo pie me e nemwo taa *Iérusaléma†. 5 Kehe icehi ana é alecehe a naadenitan na céiu, ke geme cuwo ha a pwobenele ko a engen deme. Ke lé pipéékeme ne ni a-mu lang, woélé me ni mwodelé, me ni naîlé. Lé pipéékeme die ticepwon. Ke me geme tehene ole, ke geme tidihi jilime, ke geme pwoiitihi. 6 Nebwén, ke geme taa pwo ong, ke lé mwojuia ngemwo pelelé.
Paténe Paulo pie o imwieng
7 Ke geme engen mu Tir, ke geme â Tolémaïs, atii ne ong. É mulang, ke geme â pwobwocu te ni acéihi, ke geme mwo te ju ne me mu pelelé he na céiu tan.
8 +Geme â Césaré ha acaama. Ke me geme tehene ngelang, ke geme pimu pele Filip, pa apipatemehi na a Pwooti Wâé, pa céiu béé ni 7 dikone li pipégalilé ne Iérusaléma‡. 9 Wo panaa, ke paa ni naîn toomwo na ni péroféta, na lé pébé a pwooti mu pele Padué. 10 +Ke caa junihe hiwon ni tan deme ha a duaan naa.
Ke, é ha a benaamwon naa, ke e tuie opé mu *Judé wo pa céiu péroféta, na pii kon pie Agabus. 11 +Ke me e tookeme, ke e pé a taihena Paulo, ke e cie lupwo an ke lupwo in kon, ke e pii pie: «Weengi ana e pii na a Jenen Iitihi: “Wo pa apulie na den a taihena ce, ke lé o woni ko ace bwo cieeng wo lépwo *Juif ne Iérusaléma. Ke lé o bo neeng de nina time uce ni Juif§.”»
12 Me geme téne anaa, wogeme me ni a-mu lang, ke geme cuwoko Paulo pie me e nemwo taa Iérusaléma.
13 +Kehe icehi ana e hegi ne teme pie: «É ko ade na geé é, me pwo me piwahin a pwonimung? Hemepie cieéo me taunuéo ne ko a nii Iésu ne Iérusaléma, ke é caa te pipwopweeéo.»
14 Ke he time uce jan me geme taatééhi a bwo niimihinaado ten, ke geme nebwén a bwo cuwokon, ke geme pii pie: «Wâé hemepie e cuwo ana nime Padaame kon.»
15 É alecehe ni tan naa, ke geme pipwopweekeme, ke geme taa Iérusaléma. 16 Ke lé âbé céime ne ni béé acéihi mu Césaré, ke lé péékeme nge céii pa apulie na pii kon pie Mnason, beme geme pimu pelen. Wo panaa, ke pa apulie pwo a één Chipre, pana caa bwolieng ha a céihi.
Lé pitapitilé wo Paulo @ me ni apihuô ne Iérusaléma
17 Ke me geme tehene nge Iérusaléma, ke lé hegikeme ha a pipwodéén ne ni acéihi. 18 A tan alecehen, ke e ole pele Cang* wo Paulo, ke geme ole céin. Ke lé tai pitapitilé nelang wo lépwo apihuô te ni acéihi. 19 +Ke me e pwobwocu telé ati wo Paulo, ke e piuti telé ati ni naado na e pwo wo Padué, ne ha awieme ni béén na time uce ni Juif, ha a benaamwon na e pipatemehi telé a pwooti. 20 +Ke me lé téne anaa, ke lé te junihe pipaunu Padué.
Lépwo Juif na lé céihi
Ke é alecehen, ke lé pii te Paulo pie: «Go téne, go pa acéihi bééme, caa te junihe hiwon ni Juif na lé caa céihi [ne ko Iésu] na lé mwo teko âcehi ni *patén de Moosé. 21 Ke lé téne pie wogo na go picaa te ni Juif pie, he lé pimulie ibu me ni béé apulie, ke me lé bitelé koja ni patén de Moosé. Ke lé téne mwo pie, go pii pie, me lé nemwo *pwotegoop te ni naîlé, ke me lé nemwo âcehi a bwomu te ni Juif. 22 Nye o bo pwo de? Be {lé o pitaineibulé ne ni apulie be} lé o caa temehi pie wogo éni.
23 +«É mu ko anaa, ke wâé heme go pwo ana geme pii tem: Be élé éni hadeniime lépwo apulie na paa jélé na lé pwo ni *piapwo te Padué. 24 Wâé heme go péélé céim, beme geé pwo a pwoiitihi tenye† na e pwo me wâé genye ne pele Padué. Ke go pwocuhi nina tice telé ko a penem naa, beme lé o pwo me tice iwo ni punilé†. Ke lé o temehi ne ni apulie pie ana lé téne ne kom, ke a gele. Ke o te wogo mwo, ke go o habwii pie, pana go te pipwoiipiko mwo, ne ko ni patén.»
A tii nge céii nina time uce ni Juif
25 +«Ke mepwo é ne ko nina time uce ni Juif na lé caa céihi, ke geme caa pwotii nge céiilé. Ke geme pii telé a huô teme: “Geé nemwo wii ni mewota na *pwoâpwailo kon ne te ni *déme duéé. Geé nemwo wii ni mewota na mwo cewéle, me ni wota na ebunuhi, [be time e uce wie a cewéhelé]. Ke geé nemwo pibune, ke geé nemwo pipule hauli.”»
26 +Ke [e ko a bwo niimihinaado telé, ke] é ha a tan alecehen, ke e pé ni apulie na paa wo Paulo. Ke lé tabuhi me weeng a *pwoiitihi ko a bwo wâé genye ne pele Padué, pwohewii a patén de ni Juif. Ke é alecehen, ke e taa *huâ iitihi wo Paulo, ke e pii beetihi a tan na lé o bo muko pétaapwo pwoâpwailo hen, beme lé habwii pie lé caa panebwénihi a piapwo telé.
Imwi Paulo ne huâ iitihi
27 Ke é ha a bé7 he ni tan naa, he lé o caa panebwénihi a piapwo telé, ke ni Juif mu ha a province Asia, ke me lé ali Paulo ne ha a *mwaiitihi, ke lé pine ânepuni ni apulie beme lé imwieng. 28 Ke lé pii pie: «Lépwo *Isaraéla, geé âbé picani teme! Weengi pa apulie na e piuti pitihi ati pie me pihoonihi a bele tenye, me ni patén de Moosé me a mwaiitihi ce! Ke é jenaa, ke e caa pwo me tice junuu mwo a duaan ce iitihi, be e caa ne da lang nina time uce ni Juif!» 29 +Lé pii anaa be lé alilu neibu me Trofime, pa apulie mu Éféso, ne Iérusaléma, ke lé niimihi pie, e pééeng da huâ iitihi wo Paulo.
30 Ke ati a pwomwo ubwo naa, ke iluuhi, ke lé téelebé ati ne ni apulie, ke lé imwi Paulo. Ke lé teuueng wie mu huâ iitihi, ke lé te pwome capuhi kuti ni pomwa‡. 31 Ke lé caa pihane beme lé taunueng.
Lé pacuwolé wo lépwo coda roma
Kehe icehi ana e téne wo pa apihuô te ni coda roma pie, lé ko iluulé ati wo lépwo Iérusaléma. 32 Ke e te pwome pé kuti ni coda, me ni caa telé, ke lé téte nge céiilé. Ke me lé alilé ne ni apulie, ke lé te nebwén kuti na lé ahi Paulo.
33 E te ân kuti wo pali apihuô te ni coda, ke e te imwi kuti Paulo, ke e cieeng ko lupwo itihe toki. Ke e tahimwo ni apulie pie: «He woo paje? Ke ade aceli e pwo?»
34 Ke lé pii ne ni béén pie woni, ke lé pii ne ni béén pie wonaa. Ke time e uce temehi wo pali pie woo celi e juuju, be lé te junihe iluulé, ke e pii pie me pé Paulo da ha a mwocoda. 35 Ke me lé tuie nge ko a aca, ke lé caa te ju pitemeeng, be lé te junihe okéé ne ni apulie, ke nimelé me lé ahieng. 36 +Be lé tai âcéin ati, ke lé toii pie: «Neeng, beme geme taunueng!»
E pacihe ni Juif wo Paulo
37 Ke é ha a benaamwon na ko ne da Paulo he mwocoda, ke e pii te pa apihuô te ni coda [he pwo *grek] pie: «He o te jan me é pii tem a céiu naado?»
Ke e hegi ne ten pie: «Kona go te temehi pwo grek? 38 +Kona time uce wogo pa *Aigupito§, pali e pwo me e penem a amu? Pana e pé nge jengedé ha a melé li 4000 pwéréca?»
39 Ke e pii ten wo Paulo pie: «[Ûhu!] Woéo ke pa Juif, pana é tuie ne Tarse, a pwomwo ubwo ko a province Silisi, a pwomwo na te junihe ubwo. Ke é ilehi kojako pie, he time uce jan me é pacihe ni apulie ce?»
40 Ke e pii wo paje pie: «Îgo!»
Ke e cuwo pwo ali aca wo Paulo, ke e pwo inenaado te ni apulie ko a in. Ke me te ju tice pwocihe kuti, ke e pacihelé wo Paulo, ha a pati ni Juif.
* 21:1 Kos; Rode—Alo lupwo één ne ha a jié Méditérané ne ha a céiu duaa a amu Turki. (É Turki, ke a province Asia ha a benaamwon de Paulo.) + 21:4 Apostolo 20.23 † 21:4 E pii na a Jenen Iitihi pie, o pwotahi ne ko Paulo, hemepie e â Iérusaléma. Wieli woélé lépwo apulie na lé pébé a pwooti naa, ke me lé niimihi pie, a bwopiinen pie me e nemwo â lang. + 21:8 Apostolo 6.5, 8.40 ‡ 21:8 Omehi Apostolo 6.1−6. + 21:10 Apostolo 11.28 + 21:11 Apostolo 20.23, 21.33 § 21:11 Nina time uce ni Juif—Wo lépwo coda roma na lé cemeite Iésu ne ko a kuricé. + 21:13 Apostolo 20.24 * 21:18 Cang—Omehi note ko Apostolo 15.13. + 21:19 Apostolo 15.12 + 21:20 Apostolo 15.1,5 + 21:23 Nombres 6.1−20; Apostolo 18.18 † 21:24 A pwoiitihi tenye…; Pwo me tice iwo ni punilé—Omehi mwo a Âpwailo ne ha a Niinaado (Vocabulaire) ha anebwén ko a tii. Wieli wo lépwoceli lé pwo a piapwo naa, ke lé pitalupe, kehe wâé heme lé pwo a pwoiitihi naa, beme wâé jélé mwo ne he pwahamii Padué. + 21:25 Apostolo 15.29 + 21:26 1 Korénit 9.20 + 21:29 Apostolo 20.4 ‡ 21:30 Lé teuueng wie mu huâ iitihi… Lé pwo anaa, be iitihi me nye pwo ana ta ne hen, ke time uce nimelé me wo Paulo, ke me e cela da lang. + 21:36 Luka 23.18 + 21:38 Apostolo 5.36−37 § 21:38 Pa Aigupito na pa Juif, na nimen me lé cibéé lépwo Roma mu ha amu Judé. Omehi a note ko Zélote ne ha a 1.13.